2002L0083 — SK — 20.03.2008 — 006.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B SMERNICA EURÓPSKEHO PARLAMENTU A RADY 2002/83/ES z 5. novembra 2002 o životnom poistení (Ú. v. ES L 345, 19.12.2002, p.1)

Zmenené a doplnené:





Opravené a doplnené:









▼B

SMERNICA EURÓPSKEHO PARLAMENTU A RADY 2002/83/ES

z 5. novembra 2002

o životnom poistení







EURÓPSKY PARLAMENT A RADA EURÓPSKEJ ÚNIE so zreteľom na zmluvu o založení Európskeho spoločenstva, najmä jej článok 47 ods. 2 a článok 55, so zreteľom na návrh Komisie ( 1 ), so zreteľom na stanovisko Hospodárskeho a sociálneho výboru ( 2 ), konajúc v súlade s postupom stanoveným v článku 251 zmluvy ( 3 ), keďže: (1) Prvá smernica Rady 79/267/EHS z 5. marca 1979 o koordinácii zákonov, iných právnych predpisov a správnych opatrení vzťahujúcich sa na začatie a vykonávanie podnikania v oblasti životného poistenia ( 4 ), druhá smernica Rady 90/619/EHS z 8. novembra 1990 o koordinácii zákonov, iných právnych predpisov a správnych opatrení týkajúcich sa priameho životného poistenia, ktorou ustanovujú opatrenia na uľahčenie účinného výkonu slobody pri poskytovaní služieb a ktorou sa mení a dopĺňa smernica 79/267/EHS ( 5 ), a smernica Rady 92/96/EHS z 10. novembra 1992 o koordinácii zákonov, iných predpisov a správnych opatrení vzťahujúcich sa na priame životné poistenie, ktorou sa menia a dopĺňajú smernice 79/267/EHS a 90/619/EHS (tretia smernica o životnom poistení) ( 6 ), boli niekoľkokrát podstatne zmenené a doplnené. Keďže je potrebné vykonať ďal šie zmeny a doplnenia v záujme ich prehľadnosti, mali by sa tieto smernice prepracovať. (2) S cieľom uľahčiť zakladanie a vykonávanie činnosti životného poistenia je rozhodujúce vylúčiť určité odchýlky, ktoré existujú medzi vnútroštátnymi právnymi predpismi pre dohľad. Aby sa dosiahol tento cieľ a súčasne zabezpečila primeraná ochrana poistencov a oprávnených vo všetkých členských štátoch, mali by sa koordinovať ustanovenia týkajúce sa finančných záruk požadovaných od spoločností poskytujúcich životné poistenie. (3) Je potrebné realizovať vnútorný trh s priamym životným poistením tak z hľadiska práva usadiť sa, ako aj slobody poskytovať služby v členských štátoch, aby bolo ľahšie pre poisťovne s ústredím v spoločenstve kryť záväzky situované v rámci spoločenstva a umožniť poistencom, aby si mohli zvoliť nielen poisťovateľov so sídlom vo svojej vlastnej krajine, ale aj poisťovateľov, ktorí majú sídlo v spoločenstve a vykonávajú svoju činnosť v iných členských štátoch. (4) Podľa zmluvy je zakázaná akákoľvek diskriminácia vzhľadom na slobodu poskytovať služby na základe skutočnosti, či je podnik usadený v členskom štáte, v ktorom sa poskytujú služby. Tento zákaz sa týka služieb poskytovaných z akejkoľvek prevádzkarne v spoločenstve, či už to je ústredie spoločnosti, alebo agentúra alebo pobočka. (5) Táto smernica preto predstavuje dôležité opatrenie v spájaní vnútroštátnych trhov do jednotného trhu a toto štádium musí byť doplnené ďalšími nástrojmi spoločenstva s cieľom umožniť všetkým poistencom zvoliť si akéhokoľvek poisťovateľa so sídlom v spoločenstve, ktorý v ňom vykonáva svoju činnosť na základe práva usadiť sa alebo slobody poskytovať služby, pričom sa im zaručuje primeraná ochrana. (6) Táto smernica tvorí súčasť právnych predpisov spoločenstva v oblasti životného poistenia, ktorá zahrnuje aj smernicu Rady 91/674/EHS z 19. decembra 1991 o ročnej účtovnej závierke a konsolidovaných účtovných závierkach poisťovní ( 7 ). (7) Prijatý prístup pozostáva z uskutočnenia takej harmonizácie, ktorá je rozhodujúca, potrebná a dostatočná na dosiahnutie vzájomného uznávania povolení a obozretných kontrolných systémov, čím sa umožní poskytovať jediné povolenie platné v celom spoločenstve a používanie zásady dohľadu domovským členským štátom. (8) V dôsledku toho je začatie a vykonávanie poisťovacej činnosti podmienené udelením jediného úradného povolenia vydaného príslušnými orgánmi členského štátu, v ktorom má poisťovňa svoje sídlo. Toto oprávnenie umožňuje spoločnosti vykonávať činnosť v celom spoločenstve na základe práva usadiť sa alebo slobody poskytovať služby. Členský štát pobočky alebo poskytovania služieb nesmie vyžadovať od poisťovní, ktoré si tam želajú vykonávať poisťovaciu činnosť a ktoré už obdržali povolenie od svojho domovského členského štátu, aby žiadali o nové povolenie. (9) Príslušné orgány by nemali oprávniť ani pokračovať s povolením poisťovne, keď zodpovedajú za to, aby zabránili účinnému výkonu svojich funkcií dohľadu prostredníctvom úzkych väzieb medzi touto spoločnosťou a inou fyzickou alebo právnickou osobou. Poisťovne, ktoré už obdržali povolenie, musia tiež splniť požiadavky príslušných orgánov v tomto smere. (10) Definícia „úzkych väzieb“ v tejto smernici stanovuje minimálne kritériá a nebráni členským štátom, aby tieto použili pre iné situácie, ako sú tie, ktoré predpokladá definícia. (11) Holá skutočnosť nadobudnutia významného podielu na základnom imaní podniku nevytvára účasť v zmysle „úzkych väzieb“, ak sa tento podiel nadobudol výlučne ako dočasná investícia, ktorá neumožňuje vykonávať vplyv na štruktúru alebo finančnú politiku podniku. (12) Zásady vzájomného uznávania a dohľadu domovského členského štátu vyžadujú, aby príslušné orgány daných členských štátov neposkytli alebo by mali odňať oprávnenie, keď také faktory ako obsah plánu činnosti alebo geografické rozloženie skutočne vykonávaných činností jasne naznačuje, že poisťovňa sa rozhodla pre právny systém jedného členského štátu na účely úniku pred prísnejšími štandardmi platnými v inom členskom štáte, na ktorého území vykonáva alebo zamýšľa vykonávať väčšinu svojich činností. Poisťovňa musí mať oprávnenie v členskom štáte, v ktorom má registrované sídlo. Navyše, členské štáty musia vyžadovať, aby ústredie poisťovne bolo vždy situované v jej domovskom členskom štáte a aby táto tam skutočne vykonávala svoju činnosť. (13) Z praktických dôvodov je želateľné definovať poskytovanie služieb so zohľadnením tak prevádzky poisťovateľa, ako aj miesta, v ktorom sa budú kryť záväzky. Preto treba definovať aj záväzok. Navyše je želateľné rozlišovať medzi činnosťami vykonávanými spôsobom založenia a činnosťami vykonávanými na základe slobody poskytovať služby. (14) Klasifikácia podľa druhu poistenia je potrebná, aby sa stanovili najmä činnosti podliehajúce povinnému povoľovaniu. (15) Určité podielové združenia, ktoré z dôvodu svojho právneho postavenia plnia požiadavky, čo sa týka bezpečnosti a ďalších špecifických finančných záruk, by sa mali vylúčiť z účinnosti tejto smernice. Určité organizácie, ktorých činnosti pokrývajú len veľmi obmedzený sektor a sú obmedzené svojimi stanovami, by sa mali tiež vylúčiť. (16) Životné poistenie podlieha úradnému povoleniu a dohľadu v každom členskom štáte. Podmienky na poskytovanie alebo odoberanie týchto oprávnení by sa mali definovať. Musí sa realizovať opatrenie o práve odvolať sa na súd, ak by sa oprávnenie odmietlo alebo odobralo. (17) Je želateľné vysvetliť právomoci a prostriedky dohľadu, ktoré majú príslušné orgány. Tiež je želateľné stanoviť špecifické ustanovenia týkajúce sa zakladania, vykonávania a dohľadu nad činnosťami spôsobom slobody poskytovania služieb. (18) Príslušné orgány domovského členského štátu by mali zodpovedať za monitorovanie finančnej sily poisťovní, vrátane ich stavu solventnosti, stanovenia primeraných technických rezerv a krytia týchto opatrení zhodnými aktívami. (19) Je náležité upraviť možnosť výmeny informácií medzi príslušnými orgánmi a orgánmi alebo inštitúciami, ktoré z dôvodu svojej funkcie pomáhajú posilňovať stabilitu finančného systému. S cieľom zachovať dôvernú povahu postúpených informácií musí byť zoznam adresátov v rámci prísnych limitov. (20) Určité správanie sa, ako podvod alebo protiprávne konanie osôb s prístupom k informáciám, spôsobuje ovplyvnenie stability, vrátane integrity finančného systému, dokonca keď zahrnuje iné spoločnosti ako poisťovne. (21) Je potrebné špecifikovať podmienky, podľa ktorých sa budú povoľovať vyššie uvedené výmeny informácií. (22) Keď je stanovené, že informácie sa môžu sprístupňovať len s výslovným súhlasom príslušných orgánov, tieto môžu podľa potreby uzatvárať svoje dohody podliehajúce dodržiavaniu prísnych podmienok. (23) Členské štáty môžu uzatvárať dohody o výmene informácií s tretími krajinami za predpokladu, že sprístupnené informácie podliehajú príslušným zárukám služobného tajomstva. (24) Na účely posilnenia obozretného dohľadu nad poisťovňami a ochrany klientov poisťovní by malo byť stanovené, že audítor musí mať povinnosť oznámiť obratom príslušným orgánom vždy, ako to upravuje táto smernica, keď sa dozvie pri plnení svojich úloh o určitých skutočnostiach, ktoré majú vážny vplyv na finančnú situáciu alebo administratívnu a účtovnú organizáciu poisťovne. (25) So zreteľom na cieľ je pre členské štáty želateľné, aby zabezpečili, že taká povinnosť by sa použila v každej situácii, keď audítor zistí také skutočnosti počas plnenia svojich úloh v spoločnosti, ktorá má úzke spojenie s poisťovňou. (26) Povinnosť audítorov oznámiť podľa potreby príslušným orgánom určité skutočnosti a rozhodnutia týkajúce sa poisťovne, ktoré zistia počas plnenia svojich úloh v inom podniku ako poisťovni, nemení povahu ich úloh v tejto spoločnosti ani spôsob, akým musia vykonávať tieto úlohy v tejto spoločnosti. (27) Výkon operácií správy skupinových dôchodkových fondov nesmie za žiadnych okolností ovplyvniť právomoci zverené príslušným orgánom voči subjektom, ktoré vlastnia aktíva, ktorých sa tento manažment týka. (28) Určité ustanovenia tejto smernice definujú minimálne štandardy. Domovský členský štát môže stanoviť prísnejšie pravidlá pre poisťovne, ktorým sám vydal oprávnenie. (29) Príslušné orgány členských štátov musia mať k dispozícii také prostriedky dohľadu, aké sú potrebné na zabezpečenie riadneho vykonávania činnosti poisťovní v celom spoločenstve, či sa tieto vykonávajú na základe práva usadiť sa, alebo slobody poskytovať služby. Musia najmä dokázať zavádzať príslušné ochrany alebo ukladať sankcie s cieľom zabrániť nepravidelnostiam a porušeniam ustanovení poisťovacieho dohľadu. (30) Ustanovenia o prevode poistného kmeňa by mali zahrnovať ustanovenia týkajúce sa špecificky prevodu poistného kmeňa na inú poisťovňu, uzatvorené spôsobom slobody poskytovania služieb. (31) Ustanovenia o prevode poistného kmeňa musia byť v súlade s jednotným schvaľovacím systémom, upraveným v tejto smernici. (32) Spoločnosti založené po dátumoch uvedených v článku 18 ods. 3 by nemali byť oprávnené vykonávať činnosti životného poistenia a neživotného poistenia súčasne. Členským štátom by sa malo umožniť povoľovať spoločnostiam, ktoré k príslušným dátumom, uvedeným v článku 18 ods. 3, vykonávali tieto činnosti súčasne, aby tak ďalej pokračovali za predpokladu, že sa prijme samostatná správa pre každú z týchto činností s cieľom, aby príslušné záujmy poistencov so životnými poistkami a poistencov s neživotnými poistkami boli zachované a minimálne finančné záväzky v súvislosti s jednou z týchto činností neboli kryté druhou činnosťou. Členské štáty by mali mať možnosť vyžadovať od týchto existujúcich spoločností založených na svojom území, ktoré vykonávajú životné poistenie a neživotné poistenie súčasne, aby s tým skončili. Navyše, špecializované spoločnosti by mali podliehať špeciálnemu dohľadu, keď spoločnosti s neživotným poistením patria do rovnakej finančnej skupiny ako so životným poistením. (33) Nič v tejto smernici nebráni zloženej spoločnosti, aby sa rozdelila do dvoch spoločností, jednej aktívnej v oblasti životného poistenia a druhej neživotného poistenia. Aby bolo možné realizovať také rozdelenie v najlepších možných podmienkach, je želateľné povoliť členským štátom v súlade s pravidlami zákona o verejnej súťaži spoločenstva upraviť príslušné daňové dojednania, najmä v súvislosti s kapitálovými výnosmi, ktoré by sa mohli vyskytnúť pri takomto rozdelení. (34) Tie členské štáty, ktoré si to želajú, by mali byť schopné poskytnúť povolenia rovnakým spoločnostiam pre triedy, ktoré sú uvedené v prílohe 1, a poisťovacie činnosti, ktoré patria do triedy 1 a 2 v prílohe k smernici Rady 73/239//EHS z 24. júla 1973 o koordinácii zákonov, iných právnych predpisov a správnych opatrení vzťahujúcich sa na začatie a vykonávanie priameho poistenia s výnimkou životného poistenia ( 8 ). Táto možnosť však môže podliehať určitým podmienkam, čo sa týka dodržiavania pravidiel účtovníctva a pravidiel pri likvidácii. (35) Je potrebné z hľadiska ochrany poistených životov, aby si každá poisťovňa vypracovala primerané technické opatrenia. Výpočet týchto opatrení vychádza najmä zo zásad poistnej matematiky. Tieto zásady by sa mali koordinovať s cieľom uľahčiť vzájomné uznávanie finančných pravidiel platných v rôznych členských štátoch. (36) Je želateľné v záujme obozretnosti dosiahnuť minimálne koordinovanie pravidiel limitujúcich úrokovú sadzbu používanú na výpočet technických rezerv. Na účely tohto obmedzenia, nakoľko existujúce metódy sú všetky rovnako správne, obozretné a rovnocenné, zdá sa náležité ponechať členským štátom voľný výber, čo sa týka použitia metódy. (37) Pravidlá upravujúce výpočet technických rezerv a pravidlá upravujúce rozpätie, lokalizáciu a zhodu aktív používaných na krytie technických rezerv musia byť koordinované s cieľom uľahčiť vzájomné uznávanie pravidiel členských štátov. Táto koordinácia musí zohľadniť liberalizáciu pohybu kapitálu upravenú v článku 56 zmluvy a pokrok dosiahnutý v spoločenstve smerom k hospodárskej a menovej únii. (38) Domovské členské štáty nemôžu vyžadovať od poisťovní, aby investovali aktíva pokrývajúce ich technické opatrenia do daných kategórií aktív, nakoľko taká požiadavky by nebola v súlade s liberalizáciou pohybu kapitálu, upraveného v článku 56 zmluvy. (39) Je potrebné, aby nad rámec a okrem technických rezerv, vrátane matematických opatrení, zabezpečenia dostatočnej čiastky na splnenie svojich predpísaných záväzkov, poisťovne vlastnili dodatočné rezervy, známe ako miera solventnosti, ktorú predstavujú voľné aktíva, a so súhlasom príslušného orgánu, inými implicitnými aktívami, ktoré budú pôsobiť ako nárazník proti negatívnych obchodným fluktuáciám. Táto požiadavka je dôležitým prvkom obozretného dohľadu nad ochranou poistených osôb a držiteľmi poistiek. Aby sa zabezpečilo, že požiadavky uložené na tieto účely boli stanovené podľa objektívnych kritérií, čím spoločnosti rovnakej veľkosti budú mať rovnaké podmienky hospodárskej súťaže, je želateľné upraviť, aby táto miera bola vo vzťahu so všetkými záväzkami spoločnosti a k povahe a vážnosti rizík reprezentovaných rôznymi činnosťami, na ktoré sa vzťahuje táto smernica. Táto miera by sa mala preto líšiť v závislosti od toho, či riziká sú investičné, z úmrtia alebo len zo správy. V súlade s tým sa stanoví z hľadiska matematických opatrení a kapitálu vystaveného riziku predpísaným spoločnosťou, z obdržaného poistného alebo príspevkov, len z opatrení alebo aktív tontín. (40) Smernica 92/96/EHS upravuje predbežnú definíciu regulovaného trhu do prijatia smernice pre investičné služby v oblasti cenných papierov, ktorá by harmonizovala túto koncepciu na úrovni spoločenstva. Smernica Rady 93/22/EHS z 10. mája 1993 o investičných službách v oblasti cenných papierov ( 9 ) upravuje definíciu regulovaného trhu, hoci vylučuje zo svojho rámca pôsobnosti činnosti životného poistenia. Je náležité použiť koncepciu regulovaného trhu aj pre činnosti životného poistenia. (41) Zoznam položiek, z ktorých možno vytvoriť mieru solventnosti požadovanú touto smernicou, sa môže vytvoriť so zohľadnením nových finančných nástrojov a technického vybavenia, poskytovaných iným finančným inštitúciám na vytváranie ich vlastných fondov. So zreteľom na rozvoj trhu povahy krytia zaistením nakupovaného primárnymi poisťovateľmi existuje potreba pre príslušné orgány, aby tieto boli splnomocnené na znižovanie požiadavky na mieru solventnosti za určitých okolností. S cieľom zlepšiť kvalitu miery solventnosti možnosť zahrnutia budúcich ziskov do dostupnej miery solventnosti by sa mala obmedziť a podliehať podmienkam a každopádne by mala skončiť po roku 2009. (42) Je potrebné vyžadovať aby garančný fond, jeho výška a zloženie boli také, aby sa dosiahla záruka, že spoločnosti vlastnia primerané zdroje pri ich zakladaní a aby v následnej činnosti miera solventnosti v žiadnom prípade neklesla pod minimálnu záruku. Celý alebo špecifikovaná časť tohto garančného fondu musí pozostávať z explicitných položiek aktív. (43) Aby sa zabránilo veľkému a prudkému zvyšovaniu výšky minimálneho garančného fondu v budúcnosti, mal by sa pripraviť mechanizmus upravujúci jeho zvyšovanie v súlade s európskym indexom spotrebiteľských cien. Táto smernica by mala stanoviť minimálne štandardy pre požiadavky na mieru solventnosti a domovské členské štáty by mali dokázať stanoviť prísnejšie pravidlá pre poisťovne oprávnené ich vlastnými príslušnými orgánmi. (44) Platné ustanovenia v členských štátoch týkajúce sa zmluvného práva platného pre činnosti, uvedené v tejto smernici, sa líšia. Harmonizácia zmluvného poisťovacieho práva nie je predchádzajúcou podmienkou na dosiahnutie vnútorného trhu s poistením. Preto príležitosť poskytnutá členským štátom uplatňovať svoje práva na poisťovacie zmluvy, ktoré kryjú záväzky na ich územiach, pravdepodobne poskytne primeranú ochranu pre poistencov. Sloboda vybrať si právo rozhodné pre zmluvu, iné právo ako právo štátu záväzku, sa môže poskytnúť v niektorých prípadoch v súlade s pravidlami, ktoré zohľadňujú špecifické okolnosti. (45) Pre zmluvy životného poistenia by mal mať poistenec príležitosť zrušiť zmluvu v období 14 až 30 dní. (46) V rámci interného trhu je v záujme držiteľov poistenia, aby mali prístup k najširšiemu možnému rozsahu poisťovacích produktov dostupných v spoločenstve, aby si mohli vybrať ten, ktorý sa najlepšie hodí pre ich potreby. Je úlohou členského štátu záväzku zabezpečiť, aby neexistovalo nič, čo by bránilo marketingu na jeho území všetkých poisťovacích produktov ponúkaných na predaj v spoločenstve dovtedy, pokým tieto nie sú v rozpore so zákonnými ustanoveniami chrániacimi všeobecné dobro platné v členskom štáte záväzku a potiaľ, pokým všeobecné dobro nie je zaručené pravidlami domovského členského štátu za predpokladu, že také ustanovenia sa musia použiť bez diskriminácie pre všetky spoločnosti pôsobiace v tomto členskom štáte a objektívne potrebné a v pomere k sledovanému cieľu. (47) Členský štát musí dokázať zabezpečiť, aby poisťovacie produkty a používaná zmluvná dokumentácia podľa práva zakladania alebo slobody poskytovať služby na krytie záväzkov na ich územiach postupovali v súlade s takými špecifickými zákonnými ustanoveniami chrániacimi všeobecné dobro, aké sú platné. Systémy dohľadu, ktoré sa majú použiť, musia plniť požiadavky interného trhu, ich používanie nemusí však predstavovať predchádzajúcu podmienku na vykonávanie poisťovacej činnosti. Z tohto hľadiska systémy na predchádzajúce schválenie poisťovacích podmienok sa nejavia ako odôvodnené. Preto je potrebné upraviť iné systémy, aby sa lepšie hodili pre požiadavky interného trhu, ktoré umožnia každému členskému štátu zaručiť primeranú ochranu všetkým poistencom. (48) Je potrebné vypracovať opatrenie na spoluprácu medzi príslušnými orgánmi členských štátov a medzi týmito orgánmi a Komisiou. (49) Malo by sa zaviesť opatrenie pre systém pokút, ktoré sa budú ukladať, keď v členskom štáte, v ktorom sa uzatvoril záväzok, poisťovňa nepostupuje v súlade s tými opatreniami, ktoré chránia všeobecné dobro, ktoré sa na to vzťahujú. (50) Je potrebné upraviť opatrenia v prípadoch, keď finančné postavenie spoločnosti sa stane takým, že je pre spoločnosť ťažké plniť jej predpísané záväzky. V špecifických situáciách, keď sú ohrozené práva poistencov, existuje potreba pre príslušné orgány, aby boli splnomocnené zasiahnuť v dostatočnom skorom štádiu, ale pri výkone týchto právomocí príslušné orgány by mali informovať poisťovne o dôvodoch motivujúcich pre takéto opatrenie dohľadu v súlade so zásadami dobrej správy a riadnym procesom. Pokiaľ trvá taká situácia, príslušným orgánom by nemali mať osvedčiť, že poisťovňa má dostatočnú mieru solventnosti. (51) Na účely uplatňovania zásad poistnej matematiky v súlade s touto smernicou môže domovský členský štát požadovať systematické oznamovanie technických základov používaných na výpočet sadzieb poistného a technických rezerv, pričom také oznámenie technických základov nebude obsahovať všeobecné a špeciálne poistné podmienky a komerčné sadzby spoločnosti. (52) Na vnútornom trhu s poistením spotrebiteľ bude mať širší a variovanejší výber zmlúv. Ak má plne profitovať z tejto rozmanitosti a zo zvýšenej konkurencie, musí mať k dispozícii akékoľvek informácie, ktoré sú potrebné, aby si mohol vybrať zmluvu najlepšie sa hodiacu pre jeho potreby. Táto požiadavka na informácie je o to dôležitejšia, keďže trvanie záväzku môže byť veľmi dlhé. Minimálne opatrenia preto musia byť koordinované, aby spotrebiteľ dostal jasné a presné informácie o základných charakteristikách jemu navrhovaných produktov, ako aj informácie o orgánoch, ktorým možno zasielať akékoľvek sťažnosti poistencov, poistených osôb alebo oprávnených osôb pre zmluvy. (53) Publicita poisťovacích produktov je rozhodujúcim prostriedkom, aby bolo možné vykonávať poisťovacie činnosti účinným spôsobom v rámci spoločenstva. Je potrebné nechať otvorené používanie všetkých normálnych prostriedkov poisťovňami na reklamu v členskom štáte, v ktorom sa nachádza pobočka alebo sa poskytujú služby. Členské štáty môžu však vyžadovať dodržiavanie svojich vnútroštátnych pravidiel pre formu a obsah reklamy, či už sú tieto stanovené podľa právnych predpisov spoločenstva pre reklamu, alebo prijaté členskými štátmi z dôvodov všeobecného dobra. (54) V rámci vnútorného trhu žiaden členský štát nemôže naďalej zakazovať súčasné vykonávanie poisťovacej činnosti na svojom území podľa práva usadiť sa a slobody poskytovať služby. (55) V niektorých členských štátoch poisťovacie transakcie nepodliehajú žiadnej forme nepriameho zdaňovania, pričom väčšina používa špeciálne dane a iné formy príspevkov. Štruktúry a sadzby týchto daní a príspevkov sa značne líšia medzi členskými štátmi, v ktorých sa používajú. Je želateľné, aby sa zabránilo existujúcim rozdielom vedúcim k deformáciám súťaže v poisťovacích službách medzi členskými štátmi. Do následnej harmonizácie používanie daňových systémov a iných foriem príspevkov upravených členskými štátmi, v ktorých boli zatvorené záväzky, pravdepodobne napraví tento problém a je na členských štátoch dojednať, aby sa zabezpečilo, že tieto dane a príspevky sa budú vyberať. (56) Dôležité je zaviesť koordináciu v spoločenstve pri likvidácii poisťovní. Preto je rozhodujúce zabezpečiť v prípade likvidácie poisťovne, aby existujúci systém ochrany v každom členskom štáte musel zaručiť rovnosť prístupu pre všetkých poisťovacích veriteľov, bez ohľadu na štátnu príslušnosť a na metódu uzatvorenia záväzku. (57) Koordinované pravidlá týkajúce sa výkonu činnosti priameho poistenia v rámci spoločenstva by sa mali zásade používať pre všetky spoločnosti, ktoré na trhu pôsobia a v dôsledku toho aj pre agentúry a pobočky, keď sa ústredie spoločnosti nachádza mimo spoločenstva. Čo sa týka metód dohľadu, táto smernica stanovuje zvláštne ustanovenia pre také agentúry alebo pobočky z hľadiska skutočnosti, že aktíva spoločností, ktorým patria, sa nachádzajú mimo spoločenstva. (58) Je želateľné upraviť uzatváranie recipročných zmlúv s jednou alebo viacerými tretími krajinami s cieľom umožniť uvoľnenie týchto zvláštnych podmienok pri sledovaní zásady, aby tieto agentúry a pobočky neobdržali priaznivejší prístup ako spoločnosti v spoločenstve. (59) Malo by sa vykonať opatrenie pre flexibilný postup, aby bolo možné zhodnotiť reciprocitu s tretími krajinami na úrovni spoločenstva. Cieľom tohto postupu nie je uzatvoriť finančné trhy spoločenstva, skôr spoločenstvo má zámer, aby jeho finančné trhy boli otvorené pre ostatný svet, aby sa zvýšila liberalizácia globálnych finančných trhov v ďalších tretích krajinách. Na tento účel táto smernica upravuje postupy na vyjednávanie s tretími krajinami. Ako posledná inštancia, možnosť vykonať opatrenia zahrnujúce pozastavenie nových žiadostí o povolenie alebo obmedzenie nových povolení by mala byť upravená s použitím regulatórneho postupu podľa článku 5 rozhodnutia Rady 1999/468/ES ( 10 ). (60) Táto smernica by mala stanoviť opatrenia týkajúce sa dôkazu dobrého mena a neexistencie predchádzajúceho bankrotu. (61) S cieľom vysvetliť právny režim platný pre činnosti životného poistenia zahrnuté do tejto smernice treba niektoré ustanovenia smerníc 79/267/EHS, 90/619/EHS a 92/96/EHS upraviť. Na tento účel by sa niektoré ustanovenia, týkajúce sa stanovenia miery solventnosti a práv nadobudnutých pobočkami poisťovní založených pred 1. júlom 1994, mali upraviť. Obsah plánu činnosti pobočiek spoločností tretích krajín, ktoré sa budú zakladať v spoločenstve, tiež treba definovať. (62) Technické úpravy podrobných pravidiel stanovených v tejto smernici môžu byť priebežne potrebné, aby zohľadnili budúci vývoj poisťovacieho odvetvia. Komisia vykoná také úpravy podľa potreby po porade s Výborom pre poistenie, založeným podľa smernice Rady 91/675/EHS ( 11 ), pri výkone právomocí uplatňovať poskytnutých v zmluve. Tieto opatrenia sú opatreniami všeobecného rozsahu v zmysle článku 2 rozhodnutia 1999/468/ES, mali by sa prijímať použitím regulatórneho postupu, upraveného v článku 5 tohto rozhodnutia. (63) Podľa článku 15 zmluvy treba zohľadniť rozsah úsilia, ktoré sa musí vynaložiť v niektorých hospodárstvách na rôznych stupňoch vývoja. Preto by sa mali prijať prechodné opatrenia na postupné uplatňovanie tejto smernice v niektorých členských štátoch. (64) Smernice 79/267/EHS a 90/619/EHS poskytli zvláštnu výnimku v súvislosti s niektorými spoločnosťami existujúcimi v čase prijatia týchto smerníc. Tieto spoločnosti následne upravili svoju štruktúru. Preto už ďalej nepotrebujú túto zvláštnu výnimku. (65) Táto smernica by nemala ovplyvniť povinnosti členských štátov týkajúce sa termínov pre transpozíciu a pre uplatnenie týchto smerníc, stanovených v prílohe V bod B, keďže: PRIJALI TÚTO SMERNICU:







OBSAH HLAVA I DEFINÍCIE A ROZSAH PÔSOBNOSTI Článok 1 Definície Článok 2 Rozsah pôsobnosti Článok 3 Vylúčené činnosti a subjekty HLAVA II PRÍSTUP K ČINNOSTIAM V OBLASTI ŽIVOTNÉHO POISTENIA Článok 4 Zásada povoľovania Článok 5 Rozsah povolenia Článok 6 Podmienky pre získanie povolenia Článok 7 Plán činností Článok 8 Akcionári a spoločníci s kvalifikovanou účasťou Článok 9 Zamietnutie povolenia HLAVA III PODMIENKY VÝKONU POISŤOVACÍCH ČINNOSTÍ Kapitola 1 Zásady a metódy finančného dohľadu Článok 10 Príslušné orgány a predmet dohľadu Článok 11 Dohľad nad pobočkami zriadenými v inom členskom štáte Článok 12 Zákaz povinného postúpenia časti poistného kmeňa Článok 13 Účtovné, finančné a štatistické informácie: právomoci dohľadu Článok 14 Prevod poistného kmeňa Článok 15 Kvalifikovaná účasť Článok 15a Lehota na posúdenie Článok 15b Posudzovanie Článok 15c Nadobudnutia regulovanými finančnými spoločnosťami Článok 16 Povinnosť mlčanlivosti Článok 17 Povinnosti audítorov Článok 18 Výkon činností životného a neživotného poistenia Článok 19 Oddelenie správy životného a neživotného poistenia Kapitola 2 Pravidlá týkajúce sa technických rezerv a ich krytia Článok 20 Vytvorenie technických rezerv Článok 21 Poistné pre nové obchody Článok 22 Aktíva kryjúce technické opatrenia Článok 23 Kategórie prípustných aktív Článok 24 Pravidlá pre diverzifikáciu umiestnenia Článok 25 Zmluvy spojené s PKIPCP alebo akciovým indexom Článok 26 Pravidlá zhodnosti Kapitola 3 Pravidlá týkajúce sa miery solventnosti a garančného fondu Článok 27 Dostupná miera solventnosti Článok 28 Požadovaná miera solventnosti Článok 29 Garančný fond Článok 30 Preskúmanie výšky garančného fondu Článok 31 Aktíva nepoužívané na krytie technických rezerv Kapitola 4 Zmluvné právo a poistné podmienky Článok 32 Rozhodné právo Článok 33 Všeobecný záujem Článok 34 Pravidlá týkajúce sa poistných podmienok a sadzieb poistného Článok 35 Lehota pre odstúpenie Článok 36 Informácie pre poistníkov Kapitola 5 Poisťovne s finančnými problémami alebo v protiprávnom stave Článok 37 Poisťovne s s finančnými problémami Článok 38 Plán finančného ozdravenia Článok 39 Odňatie povolenia HLAVA IV USTANOVENIA TÝKAJÚCE SA PRÁVA USADIŤ SA A SLOBODY POSKYTOVAŤ SLUŽBY Článok 40 Podmienky pre zriaďovanie pobočiek Článok 41 Sloboda poskytovať služby: oznámenie vopred domovskému členskému štátu Článok 42 Sloboda poskytovať služby: oznámenie domovského členského štátu Článok 43 Sloboda poskytovať služby: zmeny povahy záväzkov Článok 44 Jazyk Článok 45 Pravidlá týkajúce sa poistných podmienok a sadzieb poistného Článok 46 Poisťovne porušujúce právne predpisy Článok 47 Reklama Článok 48 Likvidácia Článok 49 Štatistické informácie o cezhraničných činnostiach Článok 50 Zdanenie poistného HLAVA V PRAVIDLÁ UPLATŇOVANÉ NA AGENTÚRY ALEBO POBOČKY ZRIADENÉ V RÁMCI SPOLOČENSTVA A PATRIACE POISŤOVNIAM, KTORÝCH SÍDLO SA NACHÁDZA MIMO SPOLOČENSTVA Článok 51 Zásady a podmienky povolenia Článok 52 Pravidlá uplatňované na pobočky poisťovní z tretích krajín Článok 53 Prevod poistného kmeňa Článok 54 Technické rezervy Článok 55 Miera solventnosti a garančný fond Článok 56 Výhody pre poisťovne, ktorým bolo udelené povolenie vo viac ako jednom členskom štáte Článok 57 Dohody s tretími krajinami HLAVA VI PRAVIDLÁ UPLATŇOVANÉ NA DCÉRSKE PODNIKY MATERSKÝCH PODNIKOV, KTORÉ SA SPRAVUJÚ PRÁVOM TRETEJ KRAJINY, A NA NADOBÚDANIE ÚČASTÍ TÝMITO MATERSKÝMI PODNIKMI Článok 58 Informácie z členských štátov pre Komisiu Článok 59 Zaobchádzanie tretích krajín s poisťovňami spoločenstva HLAVA VII PRECHODNÉ A OSTATNÉ USTANOVENIA Článok 60 Výnimky a zrušenie reštriktívnych opatrení Článok 61 Preukazovanie dobrej povesti HLAVA VIII ZÁVEREČNÉ USTANOVENIA Článok 62 Spolupráca medzi členskými štátmi a Komisiou Článok 63 Správy o vývoji trhu v rámci slobody poskytovať služby Článok 64 Technické úpravy Článok 65 Konanie výboru Článok 66 Práva nadobudnuté existujúcimi pobočkami a poisťovňami Článok 67 Právo obrátiť sa na súd Článok 68 Preskúmanie čiastok vyjadrených v EUR Článok 69 Vykonanie nových ustanovení Článok 70 Informácie pre Komisiu Článok 71 Prechodné obdobie pre článok 3 ods. 6, články 27, 28, 29, 30 a 38 Článok 72 Zrušené smernice a ich vzťah k tejto smernici Článok 73 Nadobudnutie účinnosti Článok 74 Adresáti Príloha I Poistné odvetvia Príloha II Pravidlá zhodnosti Príloha III Informácie pre poistníkov Príloha IV Príloha V Časť A Zrušené smernice spolu s ich následnými zmenami a doplneniami (uvedené v článku 72) Časť B Lehoty na vykonanie (uvedené v článku 72) Príloha VI Korelačná tabuľka







HLAVA I

DEFINÍCIE A ROZSAH PÔSOBNOSTI

Článok 1

Definície

1. Na účely tejto smernice:

a) „poisťovňa“ znamená spoločnosť, ktorá obdržala úradné povolenie v súlade s článkom 4;

b) „pobočka“ znamená agentúru alebo pobočku poisťovne; S akoukoľvek trvalou prítomnosťou podniku na území členského štátu sa zaobchádza rovnakým spôsobom ako s agentúrou alebo pobočkou, a to aj vtedy, keď táto prítomnosť nemá formu pobočky alebo agentúry, pozostáva však len z kancelárie riadenej vlastnými pracovníkmi spoločnosti alebo osobou, ktorá je nezávislá, má však trvalé oprávnenie konať v mene spoločnosti, ako by konala agentúra;

c) „prevádzkareň“ znamená ústredie, agentúry alebo pobočky spoločnosti;

d) „záväzok“ znamená záväzok reprezentovaný jedným z druhov poistenia alebo operácií uvedených v článku 2;

e) „domovský členský štát“ znamená členský štát, v ktorom sa nachádza ústredie poisťovne kryjúcej záväzok;

f) „členský štát pobočky“ znamená členský štát, v ktorom sa nachádza pobočka kryjúca záväzok;

g) „členský štát záväzku“ znamená členský štát, v ktorom má poistník svoje obvyklé bydlisko, alebo ak je poistenec je právnickou osobou, členský štát, v ktorom sa nachádza jej prevádzka, ktorej sú týka zmluva;

h) „členský štát poskytovania služieb“ znamená členský štát záväzku, ak je záväzok krytý poisťovňou alebo pobočkou nachádzajúcou sa v inom členskom štáte;

i) „kontrola“ znamená vzťah medzi materským podnikom a dcérskym podnikom v zmysle definície článok 1 smernice Rady 83/349/EHS ( 12 ) alebo podobný vzťah medzi akoukoľvek fyzickou a právnickou osobou a podnikom;

j) „kvalifikovaný podiel“ znamená priamy alebo nepriamy podiel v spoločnosti, ktorý predstavuje 10 % alebo viac základného imania alebo hlasovacích práv alebo ktorý umožňuje vykonávať významný vplyv na riadenie spoločnosti, v ktorej tento podiel existuje. Na účely tejto definície v súvislosti s článkami 8 a 15 a inými výškami podielu uvedenými v článku 15 sa zohľadnia hlasovacie práva uvedené v článkoch 9 a 10 smernice 2004/109/ES ( 13 ), ako aj podmienky týkajúce sa ich spojenia ustanovené v článku 12 ods. 4 a 5 uvedenej smernice. Členské štáty nezohľadnia hlasovacie práva alebo akciové podiely, ktoré investičné spoločnosti alebo úverové inštitúcie môžu držať ako výsledok upisovania finančných nástrojov a/alebo umiestňovania finančných nástrojov na základe pevného záväzku, ako sa uvádza v prílohe I oddiele A bode 6 k smernici 2004/39/ES ( 14 ), ak sa tieto práva na jednej strane nevykonávajú alebo inak nevyužívajú na zasahovanie do riadenia emitenta a na druhej strane sa ich investičné spoločnosti alebo úverové inštitúcie zbavia do jedného roka po ich nadobudnutí.

k) „materský podnik“ znamená materský podnik, ako ho definuje článok 1 a 2 smernice 83/349/EHS;

l) „dcérsky podnik“ znamená dcérsky podnik, ako ho definuje článok 1 a 2 smernice 83/349/EHS; akýkoľvek dcérsky podnik dcérskeho podniku sa tiež považuje za dcérsky podnik podniku, ktorý je pre tento podnik konečným materským podnikom;

m) „regulovaný trh“ znamená: — v prípade trhu situovaného v členskom štáte regulovaný trh, ako ho definuje článok 1 ods. 13 smernice 93/22/EHS a — v prípade trhu situovaného v tretej krajine finančný trh uznávaný domovským členským štátom poisťovne, ktorý spĺňa porovnateľné požiadavky. Akékoľvek finančné nástroje, s ktorými sa obchoduje na tomto trhu, musia mať kvalitu porovnateľnú s kvalitou týchto nástrojov, s ktorými sa obchoduje na regulovanom trhu, alebo trhoch daného členského štátu;

n) „príslušné orgány“ znamenajú vnútroštátne orgány, ktoré majú právomoc na základe zákona alebo iného právneho predpisu vykonávať dohľad nad poisťovňami;

o) „zodpovedajúce aktíva“ znamenajú vyjadrenie záväzkov spoločnosti, ktoré možno vyžadovať splniť v určitej mene aktívami vyjadrenými alebo realizovateľnými v rovnakej mene;

p) „umiestnenie aktív“ znamená existenciu aktív, či už hnuteľných alebo nehnuteľných, v rámci členského štátu, nebude sa však vysvetľovať tak, že zahrnuje požiadavku, aby sa hnuteľné aktíva uložili alebo aby nehnuteľné aktíva boli predmetom reštriktívnych opatrení, ako je registrácia hypoték; aktíva, ktoré predstavujú nároky voči dlžníkom, sa považujú za situované v členskom štáte, v ktorom sú realizovateľné;

q) „rizikový kapitál“ znamená záväzky splatné pri úmrtí mínus matematické rezervy hlavného rizika;

r) „úzke väzby“ znamenajú situáciu, v ktorej dve alebo viac fyzických alebo právnických osôb je spojených: i) podielom, ktorý znamená vlastníctvo, priame alebo prostredníctvom kontroly najmenej 20 % hlasovacích práv alebo základného imania danej spoločnosti, alebo ii) kontrolou, ktorá znamená vzťah medzi materským podnikom a dcérskym podnikom, vo všetkých prípadoch uvedené v článku 1 ods. 1 a 2 smernice 83/349/EHS, alebo podobný vzťah medzi akoukoľvek fyzickou alebo právnickou osobou a spoločnosťou; akýkoľvek dcérsky podnik dcérskeho podniku sa tiež považuje za dcérsky podnik materského podniku, ktorý stojí v čele týchto podnikov. Situácia, v ktorej dve alebo viac fyzických alebo právnických osôb sú trvalo prepojené s jednou a rovnakou osobou prostredníctvom kontrolného vzťahu, sa bude tiež považovať za vytvorené úzke spojenie medzi týmito osobami;

▼M3

s) „zaisťovňa“ znamená zaisťovňu v zmysle článku 2 písm. c) smernice Európskeho parlamentu a Rady 2005/68/ES zo 16. novembra 2005 o zaistení ( 15 ).

▼B

2. Vždy, keď táto smernica odkazuje na euro, hodnota výmenného kurzu národnej meny bude taká, aká sa príjme k 31. decembru každého roku, z posledného dňa predchádzajúceho mesiaca októbra, pre ktorú sú hodnoty výmenného kurzu euro dostupné vo všetkých relevantných menách spoločenstva.

Článok 2

Rozsah pôsobnosti

Táto smernica sa týka začatia a výkonu samostatnej zárobkovej činnosti priameho poistenia vykonávanej podnikmi, ktoré sú usadené v členskom štáte alebo si želajú usadiť sa v ňom, vo forme činností definovaných ďalej:

1. tieto druhy poistenia, ktoré sú na zmluvnom základe: a) životné poistenie, to znamená, poistné odvetvie, ktoré zahrnuje najmä poistenie pre prípad dožitia len stanoveného veku, len poistenie pre prípad úmrtia, poistenie pre prípad dožitia stanoveného veku alebo pre prípad úmrtia, životné poistenie spojené s kapitalizačnými zmluvam, poistenie vena, poistenie prostriedkov na výživu; b) dôchodkové poistenie; c) doplnkové poistenie vykonávané poisťovňami poskytujúcimi životné poistenie, to znamená najmä poistenie pre prípad ublíženia na zdraví vrátane práceneschopnosti, poistenie pre prípad smrti následkom úrazu a poistenie pre prípad invalidity následkom úrazu alebo choroby, keď sa tieto rôzne druhy poistenia uzatvárajú popri životnom poistení; d) druh poistenia v Írsku a Spojenom kráľovstve označovaný ako „permanent health insurance not subject to cancellation“;

2. tieto operácie, ak sú na zmluvnom základe, pokým podliehajú dohľadu správnych orgánov zodpovedných za dohľad nad súkromným poistením; a) tontiny, pričom združenia podielnikov sa zakladajú s cieľom spoločne kapitalizovať svoje príspevky a následne rozdeliť aktíva takto akumulované medzi pozostalými alebo medzi oprávnenými po zosnulých; b) kapitalizačné operácie na základe poistnomatematických výpočtov, pričom za jednu platbu alebo vopred dohodnuté pravidelné platby sa prevezmú záväzky určitého trvania a v určitej výške; c) správa skupinových dôchodkových fondov, t. j. operácie pozostávajúce pre danú spoločnosť zo správy investícií a najmä aktív reprezentujúcich rezervy subjektov, ktoré vykonávajú platby pri úmrtí alebo dožití alebo v prípade prerušenia alebo skrátenia činnosti; d) operácie uvedené v písm. c), keď sú tieto sprevádzané poistením kryjúcim buď zachovanie kapitálu, alebo platbu minimálneho úroku; e) operácie vykonávané takými poisťovňami, ako sú uvedené v kapitole 1 hlave 4 knihy IV francúzskeho „poisťovacieho zákonníka“.

3. Operácie predpísané alebo upravené v právnych predpisoch sociálneho poistenia viazané na dĺžku ľudského života, ak sa realizujú alebo spravujú na vlastné riziko poisťovňami v súlade so zákonmi členského štátu.

Článok 3

Vylúčené činnosti a subjekty

Táto smernica sa nevzťahuje na:

1. poistné odvetvia uvedené v prílohe k smernici 73/239/EHS s výnimkou uplatňovania článku 2 ods. 1 písm. c);

2. operácie zabezpečovacích a vzájomných poisťovacích inštitúcií, ktorých plnenia sa líšia podľa dostupných zdrojov a ktoré vyžadujú od každého zo svojich členov príslušné paušálne príspevky;

3. operácie vykonávané inými organizáciami ako podnikmi uvedenými v článku 2, ktorých cieľom je poskytovať plnenia zamestnaným osobám alebo samostatne zárobkovo činným osobám podnikov alebo skupiny podnikov alebo povolania alebo skupiny povolaní v prípade úmrtia alebo dožitia alebo prerušenia alebo skrátenia činnosti, bez ohľadu na to, či tieto záväzky vznikajú alebo nevznikajú z týchto operácií a sú vždy plne kryté matematickými rezervami;

4. poistenie predstavujúce súčasť zákonného systému sociálneho zabezpečenia, s výnimkou uplatňovania článku 2 ods. 3;

5. organizácie, ktoré sa zaväzujú poskytovať plnenia len v prípade úmrtia, ak výška týchto platieb neprekračuje priemerné náklady na pohreb pri jednom úmrtí, alebo ak sa tieto platby poskytujú vo forme vecných plnení;

6. vzájomné poisťovacie spolky, ak: — stanovy obsahujú ustanovenia o výzve na ďalšie príspevky alebo o znižovaní plnení alebo nárokovaní pomoci od iných osôb, ktoré sa zaviazali ich poskytovať, a — príjem z ročných príspevkov na činnosti zahrnuté do tejto smernice neprekračuje 5 miliónov eur tri po sebe nasledujúce roky. Ak sa táto suma prekročí za tri po sebe nasledujúce roky, táto smernica sa použije s účinnosťou od štvrtého roku. Ustanovenia tohto odseku však nebránia, aby vzájomný poisťovací spolok požiadal o povolenie alebo pokračoval v činnosti na základe licencie podľa tejto smernice;

7. „Versorgungsverband deutscher Wirtschaftsorganisationen“ v Nemecku, ak jeho stanovy nebudú menené a doplnené, čo sa týka rozsahu týchto činností;

8. činnosti spoločností dôchodkového poistenia v oblasti dôchodkového poistenia predpísané v zákone o dôchodkoch zamestnancov (TEL) a ďalších súvisiacich fínskych právnych predpisov za predpokladu, že: a) dôchodkového poisťovne, ktoré už sú podľa fínskeho práva povinné viesť oddelené účtovníctvo a systémy správy pre svoje činnosti v oblasti dôchodkového poistenia, navyše k dátumu vstupu založia samostatné právne subjekty na výkon týchto činností; b) fínske orgány umožnia nediskriminačným spôsobom všetkým štátnym príslušníkom a spoločnostiam členských štátov vykonávať podľa fínskych právnych predpisov činnosti uvedené v článku 2 týkajúce sa tohto vyňatia, či už prostredníctvom: — vlastníctva alebo účasti v existujúcej poisťovni alebo skupine, — vytvárania alebo účasti novej poisťovne alebo skupiny, vrátane dôchodkových poisťovní; c) fínske orgány predložia Komisii na schválenie správu do troch mesiacov odo dňa pristúpenia, v ktorej sa uvedie, aké opatrenia sa vykonali na oddelenie činností TEL od bežných poisťovacích činností vykonávaných fínskymi poisťovňami s cieľom dosiahnuť súlad so všetkými požiadavkami tejto smernice.







HLAVA II

PRÍSTUP K ČINNOSTIAM V OBLASTI ŽIVOTNÉHO POISTENIA

Článok 4

Zásada povoľovania

Začatie činností zahrnutých do tejto smernice podlieha predchádzajúcemu úradnému povoleniu.

O takéto oprávnenie žiada orgány domovského členského štátu:

a) akýkoľvek podnik, ktorý zriadi svoje ústredie na území tohto štátu;

b) akýkoľvek podnik, ktorý po získaní povolenia požadovaného v prvom pododseku, rozšíri svoju činnosť na celé odvetvie alebo iné odvetvia.

Článok 5

Rozsah povolenia

1. Povolenie platí pre celé spoločenstvo. Umožní poisťovni vykonávať činnosť buď na základe práva usadiť sa, alebo slobody poskytovať služby.

2. Povolenie sa poskytne pre určité poistné odvetvie podľa zoznamu prílohy I. Bude zahrnovať celé odvetvie, ak si žiadateľ neželá kryť len niektoré riziká patriace do tejto triedy.

Príslušné orgány môžu obmedziť povolenie požadované pre jedno z odvetví na operácie stanovené v pláne činností uvedenom v článku 7.

Každý členský štát môže poskytnúť povolenie pre dve alebo viac odvetví, ak jeho vnútroštátne právne predpisy umožňujú tieto odvetvia vykonávať súčasne.

Článok 6

Podmienky pre získanie povolenia

1. Domovský členský štát vyžaduje od každej poisťovne, ktorá žiada o povolenie, aby:

a) prijala jednu z nasledujúcich foriem: — v prípade Belgického kráľovstva: „societé anonyme/naamloze vennootschap“, „société en commandite par actions/commanditaire vennotschap op aandelen“, association d'„assurance mutuelle/onderlinge verzekeringsvereniging“, „société coopérative/coöperatieve vennootschap“, ▼M4 — v prípade Bulharska: „акционерно дружество“,„взаимозастрахователна кооперация“ ; ▼M1 — v prípade Českej republiky: „akciová společnost“, „družstvo“, ▼B — v prípade Dánskeho kráľovstva: „aktieselskaber“, „gensidige selskaber“, pensionskasser omfattet af lov om forsikringsvirksomhed (tværgående pensionskasser) — v prípade Spolkovej republiky Nemecko: „Aktiengesellschaft“, „Versicherungsverein auf Gegenseitigkeit“, „öffentlich-rechtliches Wettbewerbsversicherungsunternehmen“, ▼M1 — v prípade Estónskej republiky: „aktsiaselts“, ▼B — v prípade Francúzskej republiky: „société anonyme“, „société d'assurance mutuelle“, institution de prévoyance régie par le code de la sécurité sociale, „institution de prévoyance régie par le code rural“ a „mutuelles régies par le code de la mutualité“, — v prípade Írska: „incorporated companies limited by shares or by guarantee or unlimited“, „societies registered under the Industrial and Provident Societies Acts“ and „societes registered under the Friendly Societies Acts“, — v prípade Talianskej republiky: „societá per azioni“, „societá cooperativa“, „mutua di assicurazione“, ▼M1 — v prípade Cyperskej republiky: „Εταιρεία περιορισμένης ευθύνης με μετοχές ή εταιρεία περιορισμένης ευθύνης με εγγύηση“, — v prípade Lotyšskej republiky: „apdrošināšanas akciju sabiedrība“, „savstarpējās apdrošināšanas kooperatīvā biedrība“, — v prípade Litovskej republiky: „akcinės bendrovės“, „uždarosios akcinės bendrovės“, ▼B — v prípade Luxemburgského veľkovojvodstva: „société anonyme“, „société en commandite par actions“, „association d'assurances mutuelles“, „société coopérative“, ▼M1 — v prípade Maďarskej republiky: „biztosító részvénytársaság“, „biztosító szövetkezet“, „biztosító egyesület“, „külföldi székhelyű biztosító magyarországi fióktelepe“, — v prípade Maltskej republiky: „kumpannija pubblika“, „kumpannija privata“, „fergħa“, „Korp ta' l- Assikurazzjoni Rikonnoxxut“, ▼B — v prípade Holandského kráľovstva: „naamloze vennootschap“, „onderlinge waarborgmaatschappij“, — v prípade Spojeného kráľovstva: „incorporated companies limited by shares or by guarantee or unlimited“, „societies registered under the Industrial and Provident Societies Act“, „societies registered or incorporated under the Friendly Societies Acts“, „the association of underwriters knows as Lloyd's“ — v prípade Helénskej republiky: „ανώνυμη εταιρία“; — v prípade Španielskeho kráľovstva: „sociedad anónima“, „sociedad mutua“, „sociedad cooperativa“, — v prípade Portugalskej republiky: „sociedade anónima“, „mútua de seguros“, ▼M4 — v prípade Rumunska: “societăți pe acțiuni“, “societăți mutuale“; ▼M1 — v prípade Poľskej republiky: „spółka akcyjna“, „towarzystwo ubezpieczeń wzajemnych“, ▼B — v prípade Rakúskej republiky: „Aktiengesellschaft“, „Versicherungsverein auf Gegenseitigkeit“, ▼M1 — v prípade Slovinskej republiky: „delniška družba“, „družba za vzajemno zavarovanje“, — v prípade Slovenskej republiky: „akciová spoločnosť“, ▼B — v prípade Fínskej republiky: „keskinäinen vakuutusyhtiuo/omsesidigt försäkringsbolag“, „vakkutusosakeyhtio/försäkringsaktiebolag“, „vakuutusyhdistys/försäkringsförening“, — v prípade Švédskeho kráľovstva: „försäkringsaktiebolag“, „ömsesidiga försäkringsbolag“, „understödsföreningar“. Poisťovňa môže tiež prijať formu európskej spoločnosti, keď sa taká zriadi. Navyše, členské štáty môžu podľa potreby zakladať spoločnosti v akejkoľvek forme verejného práva za predpokladu, že také orgány majú za svoj cieľ poisťovacie operácie podľa podmienok rovnocenných podmienkam, podľa ktorých fungujú spoločnosti súkromného práva;

b) obmedziť svoje ciele na činnosti upravené v tejto smernici a operácie z nej priamo vyplývajúce s vylúčením všetkých ďalších komerčných činností;

c) predložiť plán činností v súlade s článkom 7;

d) vlastniť minimálny garančný fond upravený v článku 29 ods. 2;

e) účinne ich viesť osobami s dobrou povesťou s príslušnou odbornou spôsobilosťou alebo skúsenosťami.

2. Keď existujú úzke väzby medzi poisťovňou a inými fyzickými alebo právnickými osobami, príslušné orgány poskytnú povolenie, len ak tieto spojenia nebránia účinnému výkonu ich funkcií dohľadu.

Príslušné orgány teda zamietnu povolenie, ak zákony, iné právne predpisy a správne opatrenia nečlenskej krajiny, ktorými sa spravuje jedna alebo viac fyzických alebo právnických osôb, s ktorými má poisťovňa úzke väzby, alebo ťažkosti spojené s ich vymáhaním bránia účinnému výkonu funkcií dohľadu.

Príslušné orgány vyžadujú, aby im poisťovne poskytovali trvalo informácie, ktoré vyžadujú na monitorovanie dodržiavania podmienok uvedených v tomto odseku.

3. Členské štáty vyžadujú, aby ústredia poisťovní boli situované v rovnakom členskom štáte ako ich sídla.

4. Od poisťovne žiadajúcej o povolenie na rozšírenie svojej činnosti na ďalšie odvetvia alebo o rozšírenie povolenia kryjúceho len niektoré z rizík patriacich do jedného odvetvia sa vyžaduje, aby predložila plán činnosti v súlade s článkom 7.

Navyše sa vyžaduje predloženie dôkazu o tom, že spoločnosť dosahuje mieru solventnosti upravenú v článku 28 a garančný fond uvedený v článku 29 ods. 1 a 2.

5. Členské štáty neprijmú ustanovenia vyžadujúce predchádzajúce schválenie alebo systematické oznamovanie všeobecných a osobitných poistných podmienok, sadzieb poistného, technických základov, používaných najmä na výpočet sadzieb poistného a technických rezerv alebo formulárov a iných tlačív, ktoré poisťovňa mieni použiť vo svojom styku s poistníkmi.

Bez ohľadu na prvý pododsek môže domovský členský štát výlučne na účely overenia dodržiavania vnútroštátnych ustanovení týkajúcich sa zásad poistnej matematiky vyžadovať systematické oznamovanie technických základov používaných na výpočet sadzieb poistného a technických rezerv bez toho, aby táto požiadavka predstavovala predchádzajúcu podmienku pre výkon činností poisťovne.

Ustanovenia tejto smernice nebránia členským štátom, aby ponechali v platnosti alebo zavedení zákonov, iných právnych predpisov a správnych opatrení vyžadujúcich schvaľovanie stanov a poskytovanie akýchkoľvek ďalších dokumentov potrebných pre riadny výkon dohľadu.

Najneskôr do 1. júla 1999 Komisia predloží správu Rade o uplatňovaní tohto odseku.

6. Ustanovenia uvedené v odseku 1 až 5 nemôžu vyžadovať, aby sa akákoľvek žiadosť o oprávnenie posudzovala podľa ekonomických požiadaviek trhu.

Článok 7

Plán činnosti

Plán činnosti uvedený v článku 6 ods. 1 písm. c) a ods. 4 zahŕňa údaje alebo doklady o:

a) povahe záväzkov, ktoré poisťovňa navrhuje kryť;

b) základných zásadách týkajúcich sa zaistenia;

c) položkách tvoriacich minimálny garančný fond;

d) odhadoch týkajúcich sa nákladov na vytvorenie administratívnych služieb a organizovanie zaisťovacej činnosti finančných zdrojov určených na krytie týchto nákladov;

navyše, počas prvých troch finančných rokov:

e) pláne uvádzajúcom podrobné odhady príjmov a výdavkov v súvislosti s priamou činnosťou, postúpeným a prevzatým zaistením;

f) predpokladanej súvahe;

g) predpokladané finančné zdroje určené na krytie záväzkov z poistenia a miery solventnosti.

Článok 8

Akcionári a spoločníci s kvalifikovanou účasťou

Príslušné orgány domovského členského štátu neudelia podniku povolenie vykonávať poisťovaciu činnosť predtým, ako budú informované o totožnosti akcionárov alebo spoločníkov, priamych alebo nepriamych, či sú to fyzické alebo právnické osoby, ktoré majú kvalifikované účasti v tejto spoločnosti, a o výškach týchto podielov.

Rovnaké orgány zamietnu povolenie, ak po zohľadnení potreby zabezpečiť zdravé a obozretné riadenie poisťovne nie sú spokojné s kvalifikáciou akcionárov alebo členov.

Článok 9

Zamietnutie povolenia

Akékoľvek rozhodnutie o zamietnutí oprávnenia musí byť riadne odôvodnené a oznámené dotknutej spoločnosti.

Každý členský štát ustanoví právo napadnúť rozhodnutie o zamietnutí opravným prostriedkom na súde.

Rovnaké právo sa ustanoví pre prípady, v ktorých príslušné orgány sa nezaoberali žiadosťou o oprávnenie po uplynutí obdobia šiestich mesiacov od dátumu jej doručenia.

▼M3

Článok 9a

Predchádzajúca porada s príslušnými orgánmi ostatných členských štátov

1. S príslušnými orgánmi iného dotknutého členského štátu sa treba poradiť pred udelením povolenia životnej poisťovni, ktorá je:

a) dcérskym podnikom poisťovne alebo zaisťovne, ktorej bolo udelené povolenie v inom členskom štáte, alebo

b) dcérskym podnikom materského podniku poisťovne alebo zaisťovne, ktorej bolo udelené povolenie v inom členskom štáte, alebo

c) kontrolovaná tou istou fyzickou alebo právnickou osobou, ktorá kontroluje poisťovňu alebo zaisťovňu, ktorej bolo udelené povolenie v inom členskom štáte.

2. S príslušným orgánom dotknutého členského štátu zodpovedným za dohľad nad úverovými inštitúciami alebo investičnými spoločnosťami sa treba poradiť pred udelením povolenia životnej poisťovni, ktorá je:

a) dcérskym podnikom úverovej inštitúcie alebo investičnej spoločnosti, ktorej bolo udelené povolenie v Spoločenstve, alebo

b) dcérskym podnikom materského podniku úverovej inštitúcie alebo investičnej spoločnosti, ktorej bolo udelené povolenie v Spoločenstve, alebo

c) kontrolovaná tou istou fyzickou alebo právnickou osobou, ktorá kontroluje úverovú inštitúciu alebo investičnú spoločnosť, ktorej bolo udelené povolenie v Spoločenstve.

3. Príslušné orgány uvedené v odsekoch 1 a 2 sa navzájom poradia najmä pri hodnotení vhodnosti akcionárov a dobrej povesti a skúseností riaditeľov angažovaných v manažmente iného subjektu tej istej skupiny. Navzájom sa informujú o všetkých informáciách týkajúcich sa vhodnosti akcionárov a dobrej povesti a skúseností riaditeľov, ktoré sú dôležité pre ostatné dotknuté príslušné orgány pri udeľovaní povolenia, ako aj pri priebežnom hodnotení dodržiavania podmienok činnosti.

▼B







HLAVA III

PODMIENKY VÝKONU POISŤOVACÍCH ČINNOSTÍ







KAPITOLA 1

ZÁSADY A METÓDY FINANČNÉHO DOHĽADU

Článok 10

Príslušné orgány a predmet dohľadu

1. Finančný dohľad nad poisťovňou vrátane činnosti, ktorú táto vykonáva buď prostredníctvom pobočiek, alebo na základe slobody poskytovať služby, patrí do výlučnej príslušnosti domovského členského štátu. Ak príslušné orgány členského štátu záväzku majú dôvod uvažovať tak, že činnosti poisťovne by mohli ovplyvniť jej finančný stav, budú informovať príslušné orgány domovského členského štátu spoločnosti. Tieto orgány overia, či podnik dodržuje zásady obozretného podnikania stanovené v tejto smernici.

2. Tento finančný dohľad zahŕňa v súvislosti s celou činnosťou poisťovne preskúmanie jej stavu solventnosti, zavedenie technických rezerv, vrátane matematických opatrení a aktív kryjúcich ich v súlade s pravidlami stanovenými alebo postupmi dodržiavanými v domovskom členskom štáte podľa opatrení prijatých na úrovni spoločenstva.

▼M3

Domovský členský štát poisťovne nezamietne zaisťovaciu zmluvu uzatvorenú poisťovňou so zaisťovňou, ktorej bolo udelené povolenie v súlade so smernicou 2005/68/ES, alebo poisťovňou, ktorej bolo udelené povolenie podľa smernice 73/239/EHS alebo tejto smernice z dôvodu, ktorý sa priamo týka finančného stavu zaisťovne alebo poisťovne.

▼B

3. Príslušné orgány domovského členského štátu vyžadujú od každej poisťovne, aby mala riadne administratívne a účtovné postupy a primerané interné kontrolné mechanizmy.

Článok 11

Dohľad nad pobočkami zriadenými v inom členskom štáte

Členský štát pobočky stanoví, že keď poisťovňa s oprávnením v inom členskom štáte vykonáva činnosť prostredníctvom pobočky, príslušné orgány domovského členského štátu môžu potom, ako najprv informovali príslušné orgány členského štátu, v ktorom sa nachádza pobočka, vykonávať sami alebo prostredníctvom sprostredkovateľov, ktorých vymenujú na tento účel, overenie informácií potrebných na zabezpečenie finančného dohľadu nad podnikom na mieste. Orgány členského štátu pobočky sa môžu zúčastniť tohto overenia.

Článok 12

Zákaz povinného postúpenia časti poistného kmeňa

Členské štáty nemôžu požadovať od poisťovní, aby postúpili časť svojich predpísaných činností uvedených v článku 2 organizácii alebo organizáciám určeným vnútroštátnymi právnymi predpismi.

Článok 13

Účtovné, finančné a štatistické informácie: právomoci dohľadu

1. Každý členský štát bude vyžadovať od každej poisťovne, ktorej ústredie sa nachádza na jeho území, aby vypracovala ročné zúčtovanie, zahrnujúce všetky druhy operácií, jej finančnú situáciu a solventnosť.

2. Členské štáty budú vyžadovať od poisťovní so sídlom na ich území, aby pravidelne predkladali doklady potrebné na výkon dohľadu spolu so štatistickými dokumentmi. Príslušné orgány si budú navzájom poskytovať akékoľvek dokumenty a informácie, ktoré sú užitočné na účely dohľadu.

3. Každý členský štát podnikne všetky opatrenia potrebné na zabezpečenie, aby príslušné orgány mali právomoci a prostriedky potrebné na dohľad nad činnosťou poisťovní so sídlom na ich území, vrátane činností vykonávaných mimo týchto území, v súlade so smernicami Rady upravujúcimi tieto činnosti, a na účel zisťovania, že tieto sa uplatnili.

Tieto právomoci a prostriedky musia umožniť najmä príslušným orgánom, aby:

a) vykonali podrobné zisťovanie týkajúce sa situácie poisťovne a celej jej činnosti okrem iného prostredníctvom: — zhromažďovania informácií alebo požiadaním o predloženie dokumentov týkajúcich sa jej poisťovacej činnosti, — vykonali zisťovanie na mieste v prevádzkových priestoroch poisťovne;

b) podnikli akékoľvek opatrenia v súvislosti s poisťovňou, jej riaditeľmi alebo manažérmi alebo osobami, ktoré ju kontrolujú, ktoré sú príslušné a potrebné na zabezpečenie, aby pokračovala činnosť spoločnosti v súlade so zákonmi, inými právnymi predpismi a správnymi opatreniami, s ktorými spoločnosť musí postupovať v súlade v každom členskom štáte a najmä s plánom činnosti, pokým tento ostáva záväzný, a predchádzať alebo napraviť akékoľvek nedostatky, ktoré by mohli ohroziť záujmy poistených osôb;

c) zabezpečili, aby sa tieto opatrenia vykonali, ak treba, prostredníctvom vymáhania, podľa potreby súdnou cestou.

Členské štáty môžu tiež prijať opatrenia pre príslušné orgány, aby získali akékoľvek informácie týkajúce sa zmlúv, ktoré spravujú sprostredkovatelia.

Článok 14

Prevod poistného kmeňa

1. Podľa podmienok stanovených vo vnútroštátnych právnych predpisoch každý členský štát oprávni poisťovňu s ústredím na jeho území previesť celý alebo časť kmeňa poistných zmlúv, uzatvorených buď na základe práva usadiť sa, alebo slobody poskytovať služby na preberajúcu poisťovňu založenú v rámci spoločenstva, ak príslušné orgány domovského členského štátu preberajúcej poisťovne osvedčia, že po zohľadnení tohto prevodu, táto bude dosahovať potrebnú mieru solventnosti.

2. Keď pobočka navrhuje prevod celého alebo časti svojho kmeňa zmlúv, uzatvorených buď na základe práva usadiť sa, alebo slobody poskytovať služby, treba sa poradiť s členským štátom pobočky.

3. V prípadoch uvedených v odseku 1 a 2 orgány domovského členského štátu prevádzajúcej poisťovne povolia prevod po dosiahnutí dohody s príslušnými orgánmi členských štátov záväzku.

4. Konzultované príslušné orgány členských štátov predložia svoje stanovisko alebo súhlas príslušným orgánom domovského členského štátu prevádzajúcej poisťovne do troch mesiacov od doručenia žiadosti; ak konzultované orgány v tejto lehote nepredložili svoje stanovisko alebo súhlas, považuje sa to za priaznivé stanovisko alebo súhlas.

5. Prevod povolený v súlade s týmto článkom bude zverejnený tak, ako to upravujú vnútroštátne právne predpisy v členskom štáte záväzku. Tieto prevody sú automaticky účinné voči poistníkom, poisteným a akýmkoľvek iným osobám, ktoré majú práva alebo povinnosti vznikajúce z postúpených zmlúv.

Týmto ustanovením nie sú dotknuté práva členského štátu poskytnúť poistníkom možnosť zrušiť zmluvy v rámci stanovenej lehoty po postúpení.

Článok 15

Kvalifikovaná účasť

▼M5

1. Členské štáty požadujú, aby každá fyzická alebo právnická osoba, alebo takéto osoby konajúce v zhode (ďalej len „navrhovaný nadobúdateľ“), ktoré sa rozhodli nadobudnúť, priamo alebo nepriamo, kvalifikovaný podiel v poisťovni alebo ďalej zvýšiť, priamo alebo nepriamo, takýto kvalifikovaný podiel v poisťovni, čím by pomer hlasovacích práv alebo základného imania, ktoré vlastnia, dosiahol alebo prekročil 20 %, 30 % alebo 50 %, alebo by sa poisťovňa stala jej dcérskym podnikom (ďalej len „navrhované nadobudnutie“), to najprv písomne oznámili príslušným orgánom poisťovne, v ktorej sa snažia nadobudnúť kvalifikovaný podiel alebo zvýšiť tento kvalifikovaný podiel, a uviedli veľkosť zamýšľaného podielu a príslušné informácie uvedené v článku 15b ods. 4. Členské štáty nemusia uplatňovať prahovú hodnotu vo výške 30 %, ak v súlade s článkom 9 ods. 3 písm. a) smernice 2004/109/ES uplatňujú prahovú hodnotu vo výške jednej tretiny.

▼M5 —————

▼M5

2. Členské štáty požadujú, aby každá fyzická alebo právnická osoba, ktorá sa rozhodla vzdať, priamo alebo nepriamo, kvalifikovaného podielu v poisťovni, to najprv písomne oznámila príslušným orgánom členského štátu pôvodu a uviedla veľkosť navrhovaného podielu. Taká osoba tiež informuje príslušné orgány, ak sa rozhodla znížiť svoj kvalifikovaný podiel tak, že by podiel hlasovacích práv alebo základného imania, ktorý vlastní, klesol pod 20 %, 30 % alebo 50 %, alebo tak, že by poisťovňa prestala byť jej dcérskym podnikom. Členské štáty nemusia uplatňovať prahovú hodnotu vo výške 30 %, ak v súlade s článkom 9 ods. 3 písm. a) smernice 2004/109/ES uplatňujú prahovú hodnotu vo výške jednej tretiny.

▼B

3. Ako sa o nich dozvedia, poisťovne informujú príslušné orgány svojich domovských členských štátov o akomkoľvek nadobudnutí alebo predaji podielov svojho základného imania, ktoré spôsobia, že podiely prekročia alebo poklesnú pod jednu z hraníc uvedených v odseku 1 a 2.

Budú tiež najmenej raz za rok ich informovať o menách akcionárov a spoločníkov vlastniacich kvalifikované účasti a o výške týchto účastí, ako to napríklad uvádzajú informácie obdržané na výročných valných zhromaždeniach akcionárov a spoločníkov alebo v dôsledku dodržiavania právnych predpisov týkajúcich sa spoločností kótovaných na burze cenných papierov.

4. Členské štáty vyžadujú, aby v prípadoch, ak vplyv vykonávaný osobami uvedenými v odseku 1 bude pravdepodobne pôsobiť v neprospech obozretného a riadneho riadenia poisťovne, príslušné orgány domovského členského štátu vykonali príslušné opatrenia, aby ukončili túto situáciu. Tieto opatrenia môžu pozostávať napríklad zo súdneho príkazu, sankcií proti vedeniu alebo z pozastavenia výkonu hlasovacích práv spojených s akciami v držbe dotknutých akcionárov alebo spoločníkov.

Podobné opatrenia budú platiť pre fyzické alebo právnické osoby, ktoré nepostupujú v súlade s povinnosťou poskytovať vopred informácie ustanovenou v odseku 1. Ak sa podiel nadobudne bez ohľadu na nesúhlas príslušných orgánov, členské štáty bez ohľadu na akékoľvek ďalšie sankcie, ktoré sa prijmú, zabezpečia buď, aby sa výkon príslušných hlasovacích práv pozastavil, alebo aby hlasy boli neplatné, alebo aby bolo možné ich vyhlásiť za neplatné.

▼M5

Článok 15a

Lehota na posúdenie

1. Príslušné orgány bezodkladne a v každom prípade do dvoch pracovných dní od doručenia oznámenia požadovaného podľa článku 15 ods. 1, ako aj po prípadnom následnom doručení informácií uvedených v odseku 2 tohto článku navrhovanému nadobúdateľovi písomne potvrdia ich doručenie.

Príslušné orgány majú maximálne šesťdesiat pracovných dní od dátumu písomného potvrdenia doručenia oznámenia a všetkých dokumentov požadovaných členským štátom, ktoré majú byť priložené k oznámeniu na základe zoznamu uvedeného v článku 15b ods. 4 (ďalej len „lehota na posúdenie“), na vykonanie posúdenia uvedeného v článku 15b ods. 1 (ďalej len „posúdenie“).

Príslušné orgány informujú navrhovaného nadobúdateľa o dátume uplynutia lehoty na posúdenie pri potvrdzovaní doručenia oznámenia.

2. Príslušné orgány môžu, ak je to potrebné, počas lehoty na posúdenie, ale najneskôr do päťdesiateho pracovného dňa lehoty na posúdenie požiadať o ďalšie informácie, ktoré sú potrebné na ukončenie posudzovania. Táto žiadosť musí byť písomná a musí sa v nej uvádzať, o ktoré dodatočné potrebné informácie ide.

Na obdobie od dátumu žiadosti príslušných orgánov o informácie do doručenia odpovede na ňu od navrhovaného nadobúdateľa sa lehota na posúdenie preruší. Prerušenie nesmie byť dlhšie ako dvadsať pracovných dní. Príslušné orgány môžu požiadať o ďalšie doplnenie alebo spresnenie informácií, takáto žiadosť však nesmie viesť k prerušeniu lehoty na posúdenie.

3. Príslušné orgány môžu predĺžiť prerušenie uvedené v odseku 2 druhom pododseku až na tridsať pracovných dní, ak navrhovaný nadobúdateľ:

a) sídli alebo sa riadi právnymi predpismi mimo Spoločenstva, alebo

b) je fyzickou alebo právnickou osobou, ktorá nepodlieha dohľadu na základe tejto smernice alebo smerníc 85/611/EHS ( 16 ), 92/49/EHS ( 17 ), 2004/39/ES, 2005/68/ES alebo 2006/48/ES ( 18 ).

4. Ak sa príslušné orgány rozhodnú po skončení posudzovania vyjadriť nesúhlas s navrhovaným nadobudnutím, do dvoch pracovných dní a pred uplynutím lehoty na posúdenie o tom písomne informujú navrhovaného nadobúdateľa a svoje rozhodnutie odôvodnia. Ak vnútroštátne právne predpisy neustanovujú inak, na žiadosť navrhovaného nadobúdateľa je možné sprístupniť verejnosti primerané odôvodnenie rozhodnutia. To nebráni členskému štátu, aby umožnil príslušnému orgánu zverejniť odôvodnenie bez žiadosti navrhovaného nadobúdateľa.

5. Ak príslušné orgány nevyjadria písomne nesúhlas s navrhovaným nadobudnutím v lehote na posúdenie, navrhované nadobudnutie sa považuje za schválené.

6. Príslušné orgány môžu stanoviť maximálnu lehotu na dokončenie navrhovaného nadobudnutia a v prípade potreby ju predĺžiť.

7. Členské štáty nesmú stanoviť požiadavky na oznamovanie priameho alebo nepriameho nadobudnutia hlasovacích práv alebo základného imania príslušným orgánom a na schvaľovanie takéhoto nadobudnutia príslušnými orgánmi, ktoré sú prísnejšie ako požiadavky ustanovené touto smernicou.

Článok 15b

Posudzovanie

1. Pri posudzovaní oznámenia ustanoveného v článku 15 ods. 1 a informácií uvedených v článku 15a ods. 2 príslušné orgány v záujme zaručenia správneho a obozretného riadenia poisťovne, v prípade ktorej sa nadobudnutie navrhuje, a so zreteľom na možný vplyv navrhovaného nadobúdateľa na poisťovňu zhodnotia vhodnosť navrhovaného nadobúdateľa a finančnú transparentnosť navrhovaného nadobudnutia na základe týchto kritérií:

a) dobré meno navrhovaného nadobúdateľa;

b) dobré meno a skúsenosti osoby, ktorá bude riadiť činnosť poisťovne v dôsledku navrhovaného nadobudnutia;

c) pozitívna finančná situácia navrhovaného nadobúdateľa, najmä v súvislosti s druhom činnosti vykonávanej a plánovanej v poisťovni, v prípade ktorej sa nadobudnutie navrhuje;

d) či poisťovňa bude schopná plniť požiadavky obozretného podnikania na základe tejto smernice a prípadne iných smerníc, najmä smerníc 98/78/ES ( 19 ) a 2002/87/ES ( 20 ), a či bude schopná v ich plnení pokračovať, a najmä, či skupina, ktorej súčasťou sa stane, má takú štruktúru, ktorá umožňuje vykonávať účinný dohľad, účinne vymieňať informácie medzi príslušnými orgánmi a určiť rozdelenie zodpovednosti medzi príslušné orgány;

e) či existujú primerané dôvody na podozrenie, že v súvislosti s navrhovaným nadobudnutím sa pácha alebo bolo spáchané pranie špinavých peňazí a financovanie terorizmu, alebo došlo k pokusu o pranie špinavých peňazí a financovanie terorizmu v zmysle článku 1 smernice 2005/60/ES ( 21 ) alebo že navrhované nadobudnutie by mohlo zvýšiť riziko takéhoto konania.

2. Príslušné orgány môžu vzniesť námietky proti navrhovanému nadobudnutiu len vtedy, ak na to existujú dostatočné dôvody na základe kritérií uvedených v odseku 1 alebo ak informácie poskytnuté navrhovaným nadobúdateľom nie sú úplné.

3. Členské štáty neuložia žiadne predchádzajúce podmienky v súvislosti s výškou podielu, ktorý musí byť nadobudnutý, ani neumožnia príslušným orgánom skúmať navrhnuté nadobudnutie z hľadiska ekonomických potrieb trhu.

4. Členské štáty zverejnia zoznam s informáciami, ktoré sú potrebné na vykonanie posúdenia a ktoré sa musia príslušným orgánom poskytnúť zároveň s oznámením uvedeným v článku 15 ods. 1. Požadované informácie musia byť primerané a musia zodpovedať povahe navrhovaného nadobúdateľa a navrhovaného nadobudnutia. Členské štáty nesmú vyžadovať informácie, ktoré pre obozretné posudzovanie nie sú relevantné.

5. Bez ohľadu na článok 15a ods. 1, 2 a 3, ak sa príslušnému orgánu oznámili dva alebo viac návrhov na nadobudnutie alebo zvýšenie kvalifikovaných podielov v tej istej poisťovni, tento príslušný orgán bude so všetkými navrhovanými nadobúdateľmi zaobchádzať nediskriminačným spôsobom.

Článok 15c

Nadobudnutia regulovanými finančnými spoločnosťami

1. Pri vykonávaní posudzovania sa dotknuté príslušné orgány navzájom radia, ak je navrhovaný nadobúdateľ jedným z týchto subjektov:

a) úverová inštitúcia, životná poisťovňa, poisťovňa, zaisťovňa, investičná spoločnosť alebo správcovská spoločnosť v zmysle článku 1a bodu 2 smernice 85/611/EHS (ďalej len „správcovská spoločnosť PKIPCP“) s povolením v inom členskom štáte alebo v inom sektore, ako sú tie, v prípade ktorých sa nadobudnutie navrhuje;

b) materská spoločnosť úverovej inštitúcie, životnej poisťovne, poisťovne, zaisťovne, investičnej spoločnosti alebo správcovskej spoločnosti PKIPCP povolená v inom členskom štáte alebo v inom sektore, ako sú tie, v prípade ktorých sa nadobudnutie navrhuje, alebo

c) fyzická alebo právnická osoba kontrolujúca úverovú inštitúciu, životnú poisťovňu, poisťovňu, zaisťovňu, investičnú spoločnosť alebo správcovskú spoločnosť PKIPCP s povolením v inom členskom štáte alebo v inom sektore, ako sú tie, v prípade ktorých sa nadobudnutie navrhuje.

2. Príslušné orgány si bez zbytočného odkladu navzájom poskytnú akékoľvek informácie, ktoré sú podstatné alebo relevantné pre posudzovanie. V tejto súvislosti si príslušné orgány vzájomne oznámia všetky relevantné informácie a z vlastnej iniciatívy oznámia všetky dôležité informácie. V rozhodnutí príslušného orgánu, ktorý udelil povolenie poisťovni, v prípade ktorej sa nadobudnutie navrhuje, sa uvedú všetky názory alebo výhrady príslušného orgánu zodpovedného za navrhovaného nadobúdateľa.

▼B

Článok 16

Povinnosť mlčanlivosti

1. Členské štáty zabezpečia, aby všetky osoby, ktoré pracujú alebo pracovali pre príslušné orgány, ako aj audítori alebo experti, konajúci v mene príslušných orgánov, boli viazaní povinnosťou mlčanlivosti. Znamená to, že žiadne dôverné informácie, ktoré získajú počas výkonu ich povinností, nesmú byť sprístupnené žiadnej osobe alebo orgánu akejkoľvek povahy, okrem súhrnnej alebo zovšeobecnenej formy, ktorá znemožňuje identifikovanie jednotlivých poisťovní, čím nie sú dotknuté prípady, na ktoré sa vzťahuje trestné právo.

Napriek tomu, keď v poisťovacej spoločnosti bol vyhlásený konkurz alebo sa povinne likvidovala, dôverné informácie, ktoré sa netýkajú tretích osôb zapojených do pokusov zachrániť spoločnosť, možno sprístupniť v občianskom konaní.

2. Odsek 1 nebráni príslušným orgánom rôznych členských štátov vo výmene informácií v súlade so smernicami uplatňovaných na poisťovne. Tieto informácie podliehajú podmienkam povinnosti mlčanlivosti uvedeným v odseku 1.

3. Členské štáty môžu uzatvárať zmluvy o spolupráci upravujúce výmenu informácií s príslušnými orgánmi tretích krajín alebo s orgánmi alebo inštitúciami tretích krajín v zmysle definície odseku 5 a 6, len ak sprístupnené informácie podliehajú zárukám povinnosti mlčanlivosti najmenej rovnocenným zárukám uvedeným v tomto článku. Táto výmena informácií musí byť určená na plnenie úlohy dohľadu spomínaných orgánov alebo inštitúcií.

Ak informácie pochádzajú z iného členského štátu, môžu sa sprístupniť iba s výslovným súhlasom príslušných orgánov, ktoré ich sprístupnili, a podľa potreby len na účely, na ktoré tieto orgány poskytli svoj súhlas.

▼M3

4. Príslušné orgány prijímajúce dôverné informácie podľa odseku 1 alebo 2 ich môžu použiť len v rámci plnenia svojich povinností:

— kontroly plnenia podmienok upravujúcich začatie poisťovacej činnosti a zabezpečenia monitorovania výkonu tejto činnosti, najmä v súvislosti s monitorovaním technických rezerv, mier solventnosti, administratívnych a účtovných postupov a mechanizmov vnútornej kontroly,

— ukladať sankcie,

— v správnom konaní o odvolaní proti rozhodnutiam príslušného orgánu alebo

— v súdnych sporoch začatých podľa článku 67 alebo podľa osobitných ustanovení tejto smernice a ďalších smerníc prijatých v oblasti poisťovní a zaisťovní.

5. Odsek 1 a 4 nebráni výmene informácií v rámci členského štátu, v ktorom existujú dva alebo viac príslušných orgánov v tom istom členskom štáte, alebo medzi členskými štátmi, medzi príslušnými orgánmi a:

— orgánmi príslušnými na úradný dohľad nad úverovými inštitúciami a ďalšími finančnými inštitúciami a orgánmi príslušnými na dohľad nad finančnými trhmi,

— orgánmi zapojenými do likvidácie a konkurzu poisťovní a zaisťovní a do ďalších podobných konaní a

— osobami zodpovedajúcimi za vykonávanie zákonných auditov účtovníctva poisťovní, zaisťovní a ďalších finančných inštitúcií,

pri výkone ich funkcií dohľadu, a sprístupneniu informácií orgánom, ktoré spravujú povinné likvidačné konanie alebo garančné fondy potrebné na plnenie ich povinností. Informácie prijaté týmito orgánmi a osobami podliehajú povinnosti mlčanlivosti stanovenej v odseku 1.

6. Bez ohľadu na ustanovenia odsekov 1 až 4 môžu členské štáty povoliť výmenu informácií medzi príslušnými orgánmi a:

— orgánmi príslušnými na dohľad nad orgánmi zapojenými do likvidácie a konkurzu poisťovní, zaisťovní a ďalších podobných konaní alebo

— orgánmi príslušnými na dohľad nad osobami poverenými výkonom zákonných auditov účtovníctva poisťovní, zaisťovní, úverových inštitúcií, investičných spoločností a ďalších finančných inštitúcií, alebo

— zodpovednými aktuármi poisťovní alebo zaisťovní vykonávajúcimi dozor nad týmito podnikmi a orgánmi zodpovednými za dohľad nad týmito aktuármi.

Členské štáty, ktoré využijú možnosť ustanovenú v prvom pododseku, budú ako minimum vyžadovať splnenie týchto podmienok:

— tieto informácie sú určené na účely vykonávania dohľadu alebo dozoru uvedeného v prvom pododseku,

— informácie prijaté v tejto súvislosti podliehajú podmienkam povinnosti mlčanlivosti stanovenej v odseku 1,

— ak informácie pochádzajú z iného členského štátu, môžu byť sprístupnené iba s výslovným súhlasom príslušných orgánov, ktoré ich sprístupnili, a podľa potreby len na účely, na ktoré tieto orgány poskytli súhlas.

Členské štáty oznámia Komisii a ostatným členským štátom názvy orgánov, osôb a inštitúcií, ktoré môžu dostávať informácie podľa tohto odseku.

▼B

7. Bez ohľadu na ustanovenia odseku 1 a 4 môžu členské štáty s cieľom posilniť stabilitu vrátane integrity finančného systému povoliť výmenu informácií medzi príslušnými orgánmi a orgánmi alebo inštitúciami príslušnými zo zákona za zisťovanie a skúmanie porušenia práva obchodných spoločností.

Členské štáty, ktoré využili možnosť upravenú v prvom pododseku, vyžadujú prinajmenšom splnenie nasledujúcich podmienok:

— informácie sú určené na účely plnenia úloh uvedených v prvom pododseku,

— informácie prijaté v tejto súvislosti podliehajú podmienkam povinnosti mlčanlivosti stanoveným v odseku 1,

— keď informácie pochádzajú z iného členského štátu, môžu byť sprístupnené bez výslovného súhlasu príslušných orgánov, ktoré ich sprístupnili, a podľa potreby výlučne na účely, na ktoré tieto orgány poskytli svoj súhlas.

Keď v členskom štáte orgány alebo inštitúcie uvedené v prvom pododseku vykonávajú svoje úlohy zisťovania alebo vyšetrovania za pomoci osobitne odborne spôsobilých osôb vymenovaných na tento účel a nezamestnaných vo verejnom sektore, možnosť výmeny informácií upravená v prvom odseku sa môže rozšíriť na tieto osoby podľa podmienok stanovených v druhom pododseku.

Na uplatnenie tretej zarážky druhého pododseku orgány alebo inštitúcie uvedené v prvom pododseku oznámia príslušným orgánom, ktoré sprístupnili informácie, mená a presnú zodpovednosť osôb, ktorým sa tieto poslali.

Členské štáty oznámia Komisii a ostatným členským štátom mená inštitúcií alebo orgánov, ktoré môžu prijímať informácie podľa tohto odseku.

Do31. decembra 2000 Komisia vypracuje správu o používaní tohto odseku.

▼M3

8. Odseky 1 až 7 nebránia príslušnému orgánu zasielať:

— centrálnym bankám a iným inštitúciám s podobnou funkciou v ich postavení ako menové orgány

— a podľa potreby ostatným orgánom verejnej moci zodpovedným za dohľad nad platobnými systémami

informácie určené na vykonávanie ich úlohy. Nebránia ani týmto orgánom alebo inštitúciám oznámiť príslušným orgánom také informácie, ktoré môžu potrebovať na účely odseku 4. Na informácie prijaté v tejto súvislosti sa vzťahujú podmienky povinnosti mlčanlivosti uložené v tomto článku.

▼B

9. Bez ohľadu na ustanovenia odsekov 1 a 4 môžu členské štáty podľa ustanovení zákonov ďalej oprávniť sprístupnenie určitých informácií iným oddeleniam ich ústrednej vládnej správy zodpovedným za právne predpisy o dohľade nad úverovými inštitúciami, finančnými inštitúciami, investičnými spoločnosťami a poisťovňami a inšpektorom konajúcim v mene týchto oddelení.

Také sprístupnenie však možno vykonať len podľa potreby z dôvodov dohľadu nad obozretným podnikaním.

Členské štáty však zabezpečia, aby informácie obdržané podľa odseku 2 a 5 a informácie obdržané prostredníctvom overovania na mieste uvedeného v článku 11 neboli nikdy sprístupnené v prípadoch uvedených v tomto odseku, okrem výslovného súhlasu príslušných orgánov, ktoré sprístupnili informácie, alebo príslušných orgánov členského štátu, v ktorom sa vykonávalo overovanie na mieste.

Článok 17

Povinnosti audítorov

1. Členské štáty prinajmenšom zabezpečia, že:

a) každá osoba oprávnená v zmysle smernice Rady 84/253/EHS ( 22 ), plniaca v poisťovni úlohu opísanú v článku 51 smernice Rady 78/660/EHS ( 23 ), článku 37 smernice 83/349/EHS alebo článku 31 smernice Rady 85/611/EHS ( 24 ) alebo iné zákonom uložené úlohy, má povinnosť bezodkladne oznámiť príslušným orgánom akúkoľvek skutočnosť alebo rozhodnutie týkajúce sa tejto spoločnosti, o ktorej sa dozvedela pri výkone tejto úlohy, ktorá: — predstavuje závažné porušenie zákonov, iných právnych predpisov a správnych opatrení, ktoré stanovujú podmienky upravujúce povoľovanie alebo ktoré špecificky riadia výkon činností poisťovní, alebo — ovplyvňuje nerušené fungovania poisťovne alebo — vedie k odmietnutiu osvedčenia účtov alebo k vyjadreniu výhrad;

b) táto osoba má obdobnú povinnosť oznámiť akékoľvek skutočnosti a rozhodnutia, o ktorých sa dozvie počas plnenia svojej úlohy, ako je uvedené v písmene a), v spoločnosti, ktorá má úzke väzby spôsobené kontrolným vzťahom s poisťovňou, v rámci ktorého táto osoba vykonáva vyššie uvedenú úlohu.

2. Dobromyseľné sprístupnenie príslušným orgánom osobami oprávnenými v zmysle smernice 84/253/EHS akejkoľvek skutočnosti alebo rozhodnutia uvedeného v odseku 1 nepredstavuje porušenie akéhokoľvek obmedzenia sprístupňovať informácie uloženého zmluvou alebo akýmkoľvek právnym predpisom alebo správnym opatrením a nezakladá pre tieto osoby žiadnu zodpovednosť.

Článok 18

Výkon činností životného a neživotného poistenia

1. Bez toho, aby boli dotknuté ustanovenia odseku 3 a 7, žiadna spoločnosť nemôže byť zároveň oprávnená tak podľa tejto smernice, ako aj podľa smernice 73/239/EHS.

2. Bez ohľadu na ustanovenia odseku 1 členské štáty môžu stanoviť, že:

— podniky oprávnené podľa tejto smernice môže tiež získať oprávnenie v súlade s článkom 6 smernice 73/239/EHS na riziká uvedené v odvetví 1 a 2 v prílohe k tejto smernici,

— podniky oprávnené podľa článku 6 smernice 73/239/EHS výlučne na riziká uvedené v odvetví 1 a 2 v prílohe k tejto smernici môžu získať oprávnenie podľa tejto smernice.

3. Pokiaľ v odseku 6 nie je uvedené inak, spoločnosti uvedené v odseku 2 a tie, ktoré k:

— 1. januáru 1981 pre spoločnosti oprávnené v Grécku,

— 1. januáru 1986 pre spoločnosti oprávnené v Španielsku a Portugalsku,

▼M1

— 1 januáru 1995 pre podniky oprávnené v Rakúsku, Fínsku a Švédsku,

▼M4

— 1. máj 2004 pre podniky schválené v Českej republike, Estónsku, Cypre, Lotyšsku, Litve, Maďarsku, Malte, Poľsku, Slovinsku a Slovensku,

▼M4

— 1. január 2007 pre podniky schválené v Bulharsku a Rumunsku, a

▼B

— 15. marcu 1979 pre všetky ostatné spoločnosti

vykonávali súčasne činnosti zahrnuté do tejto smernice a činnosti zahrnuté do smernice 73/239/EHS, môžu pokračovať v súčasnom výkone týchto činností za predpokladu, že každá činnosť je samostatne riadená v súlade s článkom 19 tejto smernice.

4. Členské štáty môžu zabezpečiť, aby spoločnosti uvedené v odseku 2 dosiahli súlad s účtovnými pravidlami upravujúcimi poisťovne oprávnené podľa tejto smernice pre všetky svoje činnosti. Do dosiahnutia koordinácie v tomto smere členské štáty môžu tiež stanoviť, že v súvislosti s pravidlami o likvidácii činnosti týkajúce sa rizík uvedených v odvetví 1 a 2 v prílohe k smernici 73/239/EHS vykonávaných spoločnosťami uvedenými v odseku 2 sa spravujú pravidlami platnými pre činnosti životného poistenia.

5. Keď podnik vykonávajúci činnosti uvedené v prílohe k tejto smernici 73/239/EHS má finančné, obchodné alebo administratívne spojenia s poisťovňou vykonávajúcou činnosti zahrnuté do tejto smernice, príslušné orgány členských štátov, na ktorých území sa nachádzajú sídla týchto podnikov, zabezpečia, aby účty daných spoločností neboli skreslené zmluvami medzi týmito spoločnosťami alebo akýmkoľvek dojednaním, ktoré by mohlo ovplyvniť rozdelenie výdavkov a príjmov.

6. Akýkoľvek členský štát môže vyžadovať od poisťovacích spoločností, ktorých sídla sa nachádzajú na jeho území, aby počas obdobia, ktoré stanoví daný členský štát, prestali so súčasným výkonom činností, v ktorých boli tieto zapojené k dátumom uvedeným v odseku 3.

7. Ustanovenia tohto článku budú preskúmané na základe správy Komisie pre Radu vo vzťahu k budúcej harmonizácie pravidiel pri likvidácii a každopádne do 31. decembra 1999.

Článok 19

Oddelenie správy životného a neživotného poistenia

1. Samostatná správa uvedená v článku 18 ods. 3 musí byť organizovaná takým spôsobom, aby činnosti zahrnuté do tejto smernice boli oddelené od činností zahrnutých do smernice 73/239/EHS s cieľom, aby:

— príslušné záujmy poistníkov so životnou poistkou a poistníkov s neživotnou poistkou neboli poškodené a najmä aby výnosy zo životného poistenia boli v prospech poistníkov so životnou poistkou, akoby poisťovňa vykonávala len činnosti životného poistenia,

— minimálne finančné záväzky, najmä miery solventnosti, v súvislosti s tou či inou z týchto dvoch činností, najmä činnosťou podľa tejto smernice a činnosťou podľa smernice 73/239/EHS, neboli kryté inou činnosťou.

Pokým sú však minimálne finančné záväzky plnené podľa podmienok stanovených v druhej zarážke prvého pododseku a za predpokladu, že príslušný orgán je informovaný, poisťovňa môže používať tieto explicitné položky miery solventnosti, ktoré sú ešte k dispozícii pre jednu alebo druhú činnosť.

Príslušné orgány budú analyzovať výsledky oboch činností, aby sa tak zabezpečil postup v súlade s ustanoveniami tohto odseku.

2.

a) Účty sa budú pripravovať takým spôsobom, aby sa vykázali zdroje výsledkov za každú z dvoch činností, životné poistenie a neživotné poistenie. Na tento účel všetok príjem (najmä poistné, platby zaisťovateľov a príjmy z investícií) a výdavky (najmä vysporiadanie poistenia, dodatky k technickým opatreniam, zaisťovacie poplatky, prevádzkové výdavky v súvislosti s poisťovacou činnosťou) sa rozčlenia podľa svojho pôvodu. Položky spoločné pre obe činnosti sa zaúčtujú podľa metód rozdelenia, ktoré prijme príslušný orgán.

b) Poisťovne musia na základe účtov vypracovať výkaz jasne identifikujúci položky, ktoré predstavujú každú mieru solventnosti v súlade s článkom 27 tejto smernice a článkom 16 ods. 1 smernice 73/239/EHS.

3. Ak jedna z mier solventnosti nie je dostatočná, príslušné orgány použijú pre nedostatočnú činnosť opatrenia upravené v príslušnej smernici, bez ohľadu na výsledky v druhej činnosti. Odlišne od druhej zarážky prvého pododseku odseku 1 tieto opatrenia môžu zahrnovať povolenie prevodu z jednej činnosti do druhej.







KAPITOLA 2

PRAVIDLÁ TÝKAJÚCE SA TECHNICKÝCH REZERV A ICH KRYTIA

Článok 20

Vytvorenie technických rezerv

1. Domovský členský štát bude vyžadovať od každej poisťovne, aby vytvorila dostatočné technické rezervy, vrátane matematických rezerv v súvislosti so svojou celou činnosťou.

Výška týchto technických rezerv sa stanoví podľa nasledovných zásad.

i) výška technických rezerv pre životné poistenie sa vypočíta prostredníctvom dostatočne obozretného perspektívneho poistnomatematického ocenenia so zohľadnením všetkých budúcich záväzkov, ako sú stanovené v poistných podmienkach pre každú existujúcu zmluvu, vrátane: — všetkých zaručených plnení, vrátane zaručených odkupných hodnôt, — poistných prémií, na ktoré poistníci už majú buď kolektívny, alebo individuálny nárok bez ohľadu na ich označenie — udelené, deklarované alebo pridelené, — všetkých opcií dostupných pre poistníkov podľa zmluvných podmienok, — výdavkov vrátane provízií po odpočítaní budúceho splatného poistného; ii) používanie retrospektívnej metódy je povolené, ak možno preukázať, že výsledné technické rezervy nie sú nižšie, ako by sa požadovalo podľa dostatočne obozretnej perspektívnej kalkulácie, alebo ak perspektívna metóda nemôže byť použitá pre typ danej zmluvy: iii) obozretné ocenenie nie je ocenením „najlepšieho odhadu“, malo by však zahrnovať príslušnú mieru pre negatívnu odchýlku relevantných faktorov; iv) metóda ocenenia technických rezerv musí byť nielen ako taká obozretná, ale musí aj zohľadniť metódu ocenenia aktív kryjúcich tieto rezervy; v) technické rezervy sa vypočítajú samostatne pre každú zmluvu. Používanie príslušných aproximácií alebo zovšeobecnení je však povolené, ak pravdepodobne poskytne približne rovnaký výsledok ako individuálne výpočty. Zásada samostatného výpočtu v žiadnom prípade nebude brániť stanoveniu ďalších opatrení pre všeobecné riziká, ktoré nie sú individualizované; vi) ak je odkupná hodnota zmluvy zaručená, výška matematických rezerv pre zmluvu je vždy najmenej rovnako veľká ako hodnota zaručená v tom čase;

B. použitá úroková sadzba sa zvolí obozretne. Stanoví sa v súlade s pravidlami príslušného orgánu v domovskom členskom štáte s použitím nasledujúcich zásad: a) pre všetky zmluvy príslušný orgán domovského členského štátu poisťovne stanoví jednu alebo viac maximálnych úrokových sadzieb, najmä v súlade s nasledujúcimi pravidlami: i) ak zmluvy obsahujú záruku úrokovej sadzby, príslušný orgán v domovskom členskom štáte stanoví jednu maximálnu úrokovú sadzbu. Môže sa líšiť podľa meny, na ktorú zmluva znie, za predpokladu, že to nebude predstavovať viac ako 60 % sadzby emisií obligácií štátu, na ktorého menu zmluva znie. Ak sa členský štát rozhodne podľa druhej vety prvého pododseku stanoviť maximálnu úrokovú sadzbu pre zmluvy, ktoré znejú na menu iného členského štátu, najprv sa poradí s príslušným orgánom členského štátu, na ktorého menu zmluva znie; ii) ak však aktíva poisťovne nie sú ocenené ich nákupnou cenou, členský štát môže stanoviť, že jedna alebo viac maximálnych sadzieb sa môže vypočítať so zohľadnením výnosu príslušných súčasných aktív, mínus finančná marža, a najmä za zmluvy s bežným poistným, navyše zohľadniť očakávaný výnos z budúcich aktív. Finančná marža a maximálna úroková sadzba alebo sadzby, použité pre očakávaný výnos z budúcich aktív, stanoví príslušný orgán domovského členského štátu; b) zo stanovenia maximálnej úrokovej sadzby nevyplýva, že poisťovňa bude viazaná použiť až takú vysokú sadzbu; c) domovský členský štát môže rozhodnúť neuplatniť písmeno a) na nasledujúce kategórie zmlúv: — zmluvy viazané na fondy, — zmluvy s jednorazovým poistným na obdobie do osem rokov, — zmluvy bez podielu na zisku a dôchodkové zmluvy bez odkupnej hodnoty. V prípadoch uvedených v prvej a tretej zarážke prvého pododseku sa pri výbere obozretnej úrokovej sadzby môže zohľadniť mena, na ktorú zmluva znie, a príslušné aktíva v súčasnosti v držbe, a ak sú aktíva spoločnosti ocenené ich súčasnou hodnotou, očakávaný výnos z budúcich aktív. Za žiadnych okolností nesmie byť použitá úroková sadzba vyššia ako výnos z aktív, vypočítaný v súlade s účtovnými pravidlami v domovskom členskom štáte, mínus príslušný odpočet; d) členský štát vyžaduje od poisťovne, aby vytvorila vo svojich účtoch rezervu na splnenie záväzkov úrokovej sadzby voči poistníkom, ak súčasný alebo očakávaný výnos z aktív spoločnosti nie je dostatočný na krytie týchto záväzkov; e) Komisii a príslušným orgánom členských štátov, ktoré o to požiadajú, sa oznámia maximálne úrokové sadzby stanovené podľa písmena a);

C. štatistické prvky ocenenia a prídel na použité výdavky sa zvolí obozretne so zohľadnením štátu záväzku, druhu poistenia a administratívnych nákladov a provízií, ktorých vznik sa očakáva;

D. v prípade zmlúv s podielom na zisku môže metóda výpočtu technických rezerv zohľadniť buď implicitne, alebo explicitne budúce podiely na prémiách všetkých druhov spôsobom, ktorý je v súlade s ostatnými predpokladmi pre budúci vývoj, a pri súčasnej metóde rozdelenia podielov na prémiách;

E. budúce výdavky možno zohľadniť implicitne, napríklad použitím budúceho poisteného bez poplatkov za správu. Celkový prídel, implicitný alebo explicitný, však nebude menší ako obozretný odhad príslušných budúcich výdavkov;

F. metóda výpočtu technických rezerv nesmie podliehať zmenám z roka na rok, vznikajúcim z ľubovoľných zmien metódy alebo základov pre výpočet, a zohľadní rozdelenie ziskov náležitým spôsobom počas trvania každého poistenia.

2. Poisťovne sprístupnia verejnosti základy a metódy používané na výpočet technických rezerv vrátane opatrení pre podiely na prémiách.

3. Domovský členský štát vyžaduje od každej poisťovne, aby kryla technické rezervy v súvislosti s celou svojou činnosťou zodpovedajúcimi aktívami, v súlade s článkom 26. Z hľadiska výkonu činnosti v spoločenstve sa tieto aktíva musia nachádzať v spoločenstve. Členské štáty nevyžadujú od poisťovní, aby umiestnili svoje aktíva v danom členskom štáte. Domovský členský štát však môže povoliť zmiernenie pravidiel umiestnenia aktív.

▼M3

4. Členské štáty si neponechajú ani nezavedú na vytvorenie technických rezerv systém hrubého zaistenia, ktorý vyžaduje založenie aktív na krytie rezerv na zaistné budúcich období a rezerv na budúce plnenia zaisťovateľom, ktorému bolo udelené povolenie v súlade so smernicou 2005/68/ES, ak zaisťovateľom je zaisťovňa alebo poisťovňa, ktorej bolo udelené povolenie podľa smernice 73/239/EHS alebo tejto smernice.

Ak domovský členský štát povoľuje, aby akékoľvek technické rezervy boli kryté pohľadávkami voči zaisťovateľovi, ktorý nie je zaisťovňou, ktorej bolo udelené povolenie v súlade so smernicou 2005/68/ES, ani poisťovňou, ktorej bolo udelené povolenie v súlade so smernicou 73/239/EHS alebo touto smernicou, stanoví podmienky pre prijatie takých pohľadávok.

▼B

Článok 21

Poistné pre nové obchody

Poistné pre nové obchody sa stanoví v dostatočnej výške na základe primeraných aktuárskych predpokladov tak, aby umožnilo poisťovniam plniť všetky svoje záväzky a najmä vytvoriť primerané technické rezervy.

Na tento účel sa môžu zohľadniť všetky aspekty finančnej situácie poisťovne bez systematického a trvalého vstupu iných zdrojov ako poistného a príjmov z neho, ktorý by mohol ohroziť solventnosť spoločnosti z dlhodobého hľadiska.

Článok 22

Aktíva kryjúce technické rezervy

Aktíva kryjúce technické rezervy zohľadnia typ činnosti vykonávanej poisťovňou takým spôsobom, aby sa zaistila bezpečnosť, výnos a obchodovateľnosť jej investícií, pričom podnik zabezpečí ich diverzifikované a primerané rozloženie.

Článok 23

Kategórie prípustných aktív

1. Domovský členský štát nemôže povoliť poisťovniam kryť ich technické rezervy prostredníctvom iných ako nasledujúcich kategórií aktív:

A. finančné umiestnenie a) dlhové cenné papiere, obligácie a iné nástroje peňažného a kapitálového trhu; b) pôžičky; c) akcie a iné účasti s variabilným výnosom; d) podiely v podnikoch kolektívneho investovania do prevoditeľných cenných papierov (PKIPCP) a iných investičných fondoch; e) pozemky, budovy a práva k nehnuteľnostiam;

B. dlhy a pohľadávky ▼M3 f) záväzky dlžné zaisťovateľom, vrátane podielov zaisťovateľov na technických rezervách, a špeciálnymi účelovými nástrojmi, uvedenými v článku 46 smernice 2005/68/ES; ▼B g) vklady zložené postupujúcim spoločnostiam a dlhy postupujúcich spoločností; h) dlhy poistníkov a sprostredkovateľov vznikajúce z priamych operácií a operácií zaistenia; i) zálohy na poistky; j) vratky daní; k) pohľadávky voči garančným fondom;

C. iné l) iné hmotné stále aktíva ako pozemky a budovy, ocenené na základe obozretnej amortizácie; m) banková a pokladničná hotovosť, vklady v úverových inštitúciách a akejkoľvek inej inštitúcii oprávnenej prijímať vklady; n) obstarávacie náklady prevedené do ďalšieho obdobia; o) úroky a nájomné budúcich období, iné časovo rozlíšené príjmy a preddavky; p) právo stavby a právo užívania.

2. V prípade združenia poisťovateľov označovaného ako „Lloyd's“ zahŕňajú kategórie aktív tiež záruky a akreditívy vystavené úverovými inštitúciami v zmysle smernice Európskeho parlamentu a Rady 2000/12/ES ( 25 ) alebo poisťovňami spolu s overiteľnými čiastkami vznikajúcimi z poistiek životného poistenia v miere, v akej predstavujú fondy patriace členom.

▼M3

3. Zahrnutie akéhokoľvek aktíva alebo kategórie aktív uvedených v odseku 1 neznamená, že všetky tieto aktíva musia byť automaticky prijaté na krytie technických rezerv. Domovský členský štát prijme presnejšie pravidlá stanovujúce podmienky na využitie prijateľných aktív.

▼B

Pri stanovení a uplatňovaní pravidiel, ktoré stanoví, domovský členský štát najmä zabezpečí, aby sa postupovalo v súlade s týmito zásadami:

i) aktíva kryjúce technické opatrenia budú ocenené bez akýchkoľvek dlhov vzniknutých z ich nadobudnutia;

ii) všetky aktíva musia byť ocenené na základe obozretnosti, zohľadňujúc riziko akýchkoľvek čiastok, ktoré nebudú realizovateľné. Najmä iné hmotné stále aktíva ako pozemky a budovy môžu byť akceptované ako krytie technických rezerv, iba ak sú ocenené na základe opatrenej amortizácie;

iii) pôžičky, či už podnikom, štátu alebo medzinárodnej organizácii, miestnym alebo regionálnym orgánom alebo fyzickým osobám možno akceptovať ako krytie technických rezerv, len ak existujú dostatočné záruky, čo sa týka ich zabezpečenia, či už tieto sú na základe postavenia dlžníka, hypoték, bankových záruk alebo záruk poskytnutých poisťovňami alebo iných foriem zabezpečenia;

iv) odvodené nástroje ako opcie, termínové obchody alebo swapy v súvislosti s aktívami kryjúcimi technické opatrenia možno použiť, pokým tieto prispejú k znižovaniu investičných rizík alebo uľahčia účinnú správu portfólia. Musia byť ocenené na obozretnom základe a možno ich zohľadniť v ocenení základných aktív;

v) prevoditeľné cenné papiere, s ktorými sa neobchoduje na regulovaných trhoch, možno akceptovať ako krytie technických rezerv, len ak ich možno realizovať krátkodobo alebo ak sú tieto podielmi v úverových inštitúciách, poisťovacích spoločnostiach v rámci limitov povolených v článku 6 alebo investičných spoločnostiach usadených v členskom štáte;

vi) dlhy a pohľadávky voči tretej osobe možno akceptovať ako krytie technických rezerv len po odpočítaní všetkých čiastok dlžných rovnakej tretej osobe;

vii) hodnota akýchkoľvek dlhov a nárokov akceptovaných ako krytie technických rezerv sa musí vypočítať na obozretnom základe s riadnym zohľadnením rizika, že akékoľvek čiastky nebudú realizovateľné. Najmä dlhy dlžné poistníkmi a sprostredkovateľmi vznikajúce z poisťovacích operácií a operácií zaistenia možno akceptovať, len pokým tieto neboli splatné po dobu dlhšiu ako tri mesiace.

viii) keď dané aktíva zahrnujú finančné umiestnenie v dcérskom podniku, ktorý spravuje všetky alebo časť finančných umiestnení poisťovne v jej mene, domovský členský štát musí pri používaní pravidiel a zásad stanovených v tomto článku zohľadniť základné aktíva dcérskeho podniku; domovský členský štát môže zaobchádzať s aktívami iných dcérskych podnikov rovnakým spôsobom;

ix) obstarávacie náklady prevedené do ďalšieho obdobia možno akceptovať ako krytie technických rezerv len v rozsahu, ktorý je konzistentný s výpočtom matematických rezerv.

4. Napriek odsekom 1, 2, a 3 môže domovský členský štát za mimoriadnych okolností a na žiadosť poisťovne dočasne a náležite odôvodneným rozhodnutím akceptovať iné kategórie aktív ako krytie technických rezerv, pokiaľ v článku 22 nie je ustanovené inak.

Článok 24

Pravidlá pre diverzifikáciu umiestnenia

1. Čo sa týka aktív kryjúcich technické rezervy, domovský členský štát vyžaduje od každej poisťovne, aby umiestnila najviac:

a) 10 % svojich celkových hrubých technických rezerv do jedného pozemku alebo budovy alebo niekoľkých pozemkov alebo budov dostatočne blízko pri sebe, aby sa dali účinne považovať za jednu investíciu;

b) 5 % celkových hrubých technických rezerv do akcií a iných obchodovateľných cenných papierov, s ktorými sa obchoduje ako s akciami, obligáciami, dlhovými cennými papiermi, a iných nástrojov peňažného a kapitálového trhu od toho istého podniku alebo pôžičiek poskytnutých tomu istému dlžníkovi, spolu vzaté, ak ide o iné pôžičky ako pôžičky poskytnuté štátu, regionálnemu alebo miestnemu orgánu alebo medzinárodnej organizácii, ktorej členom je jeden alebo viac členských štátov. Tento limit sa môže zvýšiť na 10 %, ak podnik umiestni najviac 40 % svojich hrubých technických rezerv do pôžičiek alebo cenných papierov emitujúcich orgánov a dlžníkov, v ktorých umiestnil viac ako 5 % svojich aktív;

c) 5 % celkových hrubých technických rezerv do nezabezpečených pôžičiek, vrátane 1 % pre akúkoľvek jednu nezabezpečenú pôžičku, inú ako pôžičky poskytované úverovým inštitúciám, poisťovniam — pokiaľ to článok 6 umožňuje — a investičných spoločností založených v členskom štáte. Limity možno zvýšiť na 8 %, respektíve 2 % rozhodnutím prijatým v jednotlivom prípade príslušným orgánom domovského členského štátu;

d) 3 % celkových hrubých technických rezerv vo forme pokladničnej hotovosti;

e) 10 % zo svojich hrubých technických rezerv v iných akciách, iných cenných papieroch považovaných za akcie a dlhových cenných papieroch, s ktorými sa neobchoduje na regulovanom trhu.

2. Neexistencia limitu v odseku 1 pre umiestnenie v akejkoľvek danej kategórii neznamená, že aktíva v tejto kategórii by sa mali akceptovať ako krytie technických rezerv bez obmedzenia. Domovský členský štát stanoví podrobnejšie pravidlá pre stanovenie podmienok na používanie prijateľných aktív. Najmä zabezpečí, aby sa pri stanovení a uplatňovaní týchto pravidiel dodržiavali tieto zásady:

i) aktíva kryjúce technické rezervy musia byť diverzifikované a rozložené takým spôsobom, aby sa zabezpečilo, že nebude existovať nadmerná závislosť na určitej kategórii aktív, investičnom trhu alebo umiestnení;

ii) investície do určitých typov aktív, ktoré preukazujú vysokú úroveň rizika, či už z dôvodu povahy aktíva alebo kvality emitenta, sa musia obmedziť na obozretnú úroveň;

iii) obmedzenia daných kategórií aktív musia zohľadniť ošetrenie zaistením vo výpočte technických rezerv;

iv) keď dané aktíva zahŕňajú investíciu do dcérskeho podniku, ktorý spravuje všetky alebo časť investícií poisťovne v jej mene, domovský členský štát musí pri používaní pravidiel a zásad stanovených v tomto článku zohľadniť základné aktíva v majetku dcérskeho podniku; domovský členský štát môže zaobchádzať s aktívami iných dcérskych podnikov rovnakým spôsobom;

v) percento aktív kryjúcich technické rezervy, ktoré podliehajú nelikvidným investíciám, sa musí udržovať na obozretnej úrovni;

vi) keď určité aktíva zahŕňajú pôžičky alebo dlhové cenné papiere emitované určitými úverovými inštitúciami, domovský členský štát môže pri uplatňovaní pravidiel a zásad obsiahnutých v tomto článku zohľadniť základné aktíva v majetku týchto úverových inštitúcií. Tento prístup možno použiť, len ak úverová inštitúcia má svoje ústredie v členskom štáte a je v úplnom vlastníctve tohto členského štátu a/alebo miestnych orgánov tohto štátu a ich činnosť v súlade so stanovami pozostáva z poskytovania pôžičiek — prostredníctvom sprostredkovateľov — št